text:
Despues di e humiliante salida for di Copa Betico Croes di anja pasa na man di Independiente Porto Caravel di Division Uno, culminando un anja y pico sin playoff y sin trofeo, e Tricolornan di Solito, e ekipo mas campeonil di nos isla, a pone pia abou, pa haya nan mes bek. A reorganisa y a hasi hopi cambionan, tur locual a duna fruta na final, ganando e ultimo titulo di Division Honor y awor e Copa Betico Croes 2020 tambe.
RCA ta riba un racha sin perde for di comienso di e campeonato y awor den Copa Betico, nada no a cambia, ganando cuater wega sigui pa culmina hisando e copa aki. RCA djies sa con pa gana wega di futbol, hasta si ta pa penalti, ganando tres wega n’e forma ey, y awo gana e campeon saliente Dakota 3-1 den final.
Pero no ta solamente a gana Dakota, a gana nan convincentemente. Dakota mes a termina asina un racha exitoso tambe, unda nan a gana e titulo di Division Honor 2017-2018 y e ultimo Copa Betico 2019. Awo ta RCA ta bek ariba y ta parce cu nan ta dicidi pa keda eynan.
E Tricolornan a cuminsa e partido poniendo presion di biaha riba Dakota, ta man’e un net nan a pone riba e teritorio di e Amarillonan, un “pressing” halto y intenso, Dakota djies no tabatin hopi salida, y tempran caba Phaedrick Baromeo ta hasi penetracion y un pase den area penal y ta haya Ronald Gomez cu ta deposita e bala cu cabes den net pa e 1-0 na fabor di RCA na minuut 4 caba.
E presion enorme di RCA ta sigui despues di e prome gol. Dakota hungando sin dos di nan estelarnan, Alex ‘Power’ Hassel y Nickenson Paul, tampoco a yuda, vooral contra e RCA aki, mi no ta sigur kiko por a wordo hasi, pero, bo mester tur bo piesanan clave pa competi cu RCA, kizas ni esei lo tabata suficiente, imaginabo tambe si RCA lo tabatin Glenbert Croes y Stiven Melchor disponibel den e wega aki?
E club di Solito ta anota atrobe na minuut 15, e biaha aki ta Baromeo mes ta anota e gol di amplia bentaha for di un bon pase di Gomez cu a debolbe e fabor na Baro. RCA 2 Dakota 0.
Dakota a wordo forsa pa hunga for di un posicion di “counter attack” te cu awor aki den e wega, pero e contra golpinan no tabata efectivo, apesar di e esfuerzo grandi especialmente di Joshua Gross, pero feit ta cu e medio campo tabata pertenece na Erik Santos, Jean Luc Bergen y compania. E ausencia di Hassel y su recuperacion di bala a laga Daniel Briceño y Dakota sin libertad pa creatividad ofensivo, anulando e efectividad di Fernando de Sousa y Bruno Conceição den delantero.
Despues di minuut 20 alfin Dakota a man’e haya un suspiro, ya cu bentaha di 2-0 RCA a baha nan pressing y intensidad despues di un desgaste fisico imponente cu a logra dunanan e resultado te cu e punto ey.
Asina mes e no tabata facil pa Dakota, e yegadan no tabata hopi y ni di calidad, RCA tabata defendiendo e resultado bon, no tabatin hopi trabou pa nan portero Jean Pierre van der Biezen, te cu na minuut 25, unda a laga Joshua Gross di Dakota lansa un tiro di por lo menos 35 meter pa banja e portero, insolito, cu tur e dominio di RCA, awor e partido a sera door di un gol di Dakota, cu awor a haya animo. RCA 2 Dakota 1.
Te cu halftime cu e resultado 2-1 pa RCA y tambe ora cu e partido a reanuda despues di e pausa, nos a wak un wega bastante nivela, Dakota cu mas yegada awor, nan a drenta bek den e wega, y cu chens pa hasta empata.
Asina futbol ta, ta un gol so mas lo a empata e wega. E partido mes a baha un poco di nivel y tabata hopi mas agresivo y duro den e prome parti di e di dos tempo, pero arbitro Ricky De Leça y su ekipo cu bon actuacion a logra mantene calmo. Tur dos ekipo cu algun chens, ta Dakota mester a sali bai busca e empate, pero, contra un ekipo man’e RCA, e maestronan di hunga un resultado cu nan experiencia.
Ora cu Dakota ta cuminsa insisti y ta busca e gol di empata e wega, y kizas logra bai den tempo extra, hasta yega na tironan di penalti, y ‘contra biento y marea’ toch logra gana e copa atrobe.
Pero, saliendo pa busca e empate tambe ta laga buraco atras, locual a cuminsa sosode bastante biaha.
Ta ora cu Dakota tabata serca di yega na e empate anhela ey, RCA su hungadonan cu tabata spera pa e momento indica pa probecha di un oportunidad pa e “stokada final”, a haya exactamente loke nan tabata kier, e “script” no por tabata mihor.
E ingreso di Digion Ras pa Jean Luc Bergen den e segundo tempo, sigur no tabata pa contene e resultado, apesar di otro cambionan di RCA cu opcion nan mas defensivo, e tabata mas bien pa busca na haya e golpi di knockout fulminante den e combate aki entre e dos club gigantenan aki. “Dicho hecho”, un otro plan di RCA cu a resulta den e gran racha aki cu e club ta pasando aden.
E golpi ey a yega na minuut 88 den pia di Digion Ras mes, un delantero nato, pero e biaha aki di distancia, a haya su mes na rand di area penal na banda robes, a lansa un tiro cu su pia drechi cu un comba unda e bala a dal den e di dos palo bai den net, unda Joscar de Kort no por a alcansa, un joya di gol pa hasi e wega 3-1 pa RCA.
Cu e pitaso final RCA ta consagra campeon di ‘Copa Betico Croes 2020’, un titulo mereci, manteniendo tambe asina e racha ‘sin perde’ di e Tricolornan cu a cuminsa for di e final di Division Honor anja pasa. Pabien RCA y tambe Dakota pa e spectaculo presta na e fanaticada di futbol.
Pa conclui e articulo aki cambiando di tema; p’aso bida sa ta euforia, pero bida sa ta agonia tambe. Nos di Futbol Aruba kier uni nos mes na e fanaticada di futbol pa pidi y roga pa e pronto recuperacion di e futbolista Amy Henao di SV Britannia Lady Pumas, cu nos creador trece sanacion pa cu e bida hoben aki, forsa pa bo Amy.


c: text/html

text:
Paseo/Tour di Museo Historico Arubano
Descripcion
Si bo kier mira e exposicion historico di cerca di aña 2500 BC te cu yegada di e refineria di Lago, e ora ey un bishita na e Museo Historico di Aruba ta na su luga. E museo ta ofrece un paseo den e exposicion historico permanente pa studiante, adulto, turista, miembro di club di servicio, cas di anciano y otro gruponan den nos comunidad. Banda di esey e museo ta tene exposicion di duracion cortico riba cierto tema pa profundisa y amplia e exposicion permanente den e edificio den Fort Zoutman of den edificio di e museo mes.
Unda pa pidi'e? / Mas informacion na
Museo Historico Arubano – Por pasa na e balie na Willem III toren di 8.30 am pa 3.30 pm.
Cuanto e ta costa?
Cuanto tempo ta dura pa hay'e?
Mester warda 15 minuut pa e tour cuminsa. Ta parti grupo grandi den grupo mas chikito. Un maximo di 15 persona por cuminsa cu e tour na mesun momento.

robotstxt: allowed

filter: keep


text:
Yudando otro nos ta bay padilanti y sali di e crisis aki
Manera ma bisa na mas di un ocasion no ta e pais di mas grandi of mas poderoso of rico ta esun cu ta bay logra combati e crisis di corona sino e pais mas disciplina. Y awe nos kier pa bo ta disciplina y pa bo sigui e reglanan. Nan no ta traha pa molestia bo. Nos no ta pidi bo keda paden mas tanto posibel pa bo sinti bo mes cera sino pasobra paden bo ta safe, paden bo famia ta safe”, Prome Minister a enfatisa durante e Conferencia di prensa di Gobierno di Aruba y Crisis Team dialuna anochi.
Pero un otro enfasis hopi importante cu Prome Minister Evelyn Wever-Croes papia di dje ta pueblo keda positivo y no bringa cu otro of sembra panico den temponan manera awo, cu nos ta pasando den e pio crisis cu Aruba a yega di conoce.
“Mi a ripara cu na Aruba den e ultimo dianan aki tin hopi negativiso y esaki no ta bon. Riba un nivel personal, ora un hende ta hopi negativo esaki por hasi’e daño. E por haci daño den su salud, den su relacionnan. E ta stroba di por desaroya como hende. Pa un pais esaki ta mescos. Ora su hendenan ta hopi negativo tampoco ta bon pasobra esey ta daña e nomber di e pais. E negativismo aki ta daña e nomber di Aruba. E nomber di Aruba ta algo cu tur nos hendenan a traha hopi duro pa a logra pa e ta asina halto. No ban dañe cu negativismo.
Loke mi ta pidi ta pa boso yuda nos di ta mas positivo, no kibra otro. No paga e luz di un otro pa di bo por briya mas hopi. Tin luga y tempo den universo pa nos tur por briya nos luz. Pues cende bo luz y yuda otronan rond di bo pa nan tambe por cende di nan y briya nan caminda pa nos por ta mas positivo na Aruba.
No comparti noticianan cu por daña e imagen di Aruba, sigur no cosnan politico. Laga nos no lubida cu otro aña tin eleccion y tempo suficiente pa hopi politica pero awor laga nos pone e diferencia politiconan un banda y concentra riba Aruba. Ban pone Aruba prome y percura p’e positivismo aki por reina na Aruba y asina atrae cosnan mas positivo. Paso cu pensamento positivo bo ta atrea cosnan positivo.
Nos ningun a pidi pa e crisis di Covid, pero e tey. Y awor kico nos ta bay haci? Nos ta bay caba cu otro? Nos ta bay sembra panico? Sembra odio? Nos ta bay comparti tur sorto di Fake News cu pasa pa daña nomber di Aruba? Of nos ta bay yuda otro pa nos bay padilanti y sali di e crisis aki?
Mi lo kier invita boso tur, irespecto e diferencianan cu por tin, e diferencianan politico, di rasa of religion of ki otro diferencia por tin. Aworaki ban pone esey un banda, ban pensa riba Aruba y ban pone Aruba prome.


text:
Parlamentario pa partido MAN, sr Yaël Plet a manda un karta pa Minister di Tráfiko, Transporte i Planifikashon Urbano relashoná ku limpiesa i mantenshon di nos roi nan na Kòrsou.
Minister di Tráfiko, Transporte i Planifikashon Urbano
Sra. Z. A. M. Jesus-Leito
Seru di Arrarat Parsela C
Presente
Kòrsou, 30 di yüni 2017
Tópiko: Limpiesa i mantenshon di nos roi nan na Kòrsou.
Apresiabel sra. Minister,
Manera ta konosí nos a drenta e periodo di orkan den kual nos por spera entre otro hopi áwaseru. Anteriormente tabatin situashon den kual nos roi nan pa motibu di limpiesa i mantenshon e awa no por a kore i yega e kaminda ku e ta destiná pa bai. Konsekuensia di esei ta ku nos a kontra nos mes den situashonnan kaminda e awa no por a sigui pasa via di roi bai i ku kayanan ta yena ku awa ku ta trese hopi problema kuné prinsipalmente e outomobilista ku na e momentu ei ta koriendo riba kaya ku nan vehíkulo. Tambe nos a tuma nota di kasnan i tambe negoshinan ku ta yena ku awa di kual e komersiante i tambe e doño di kas ta hañ’e den un debe astronómiko.
Teniendo na kuenta ku e situashon sumamente di preokupashon i pa evitá ku innesesariamente nos por enkontra nos mes den e situashon aki, nos ta urgi minister pa tene kuenta ku e siguiente preguntanan di miembronan di parlamento di Kòrsou.
1. E limpiesa di nos roi ta tuma lugá debidamente?
2. A pone prioridat na e roi nan ku por trese mas problema ku awa?
3. Kua ta e roi nan ku a wòrdu limpia kaba i ki dia esei a sosodé?
4. Kuantu roi mas falta pa wòrdu limpia?
5. A hasi un analisis pa wak kon e roi nan ta konektá ku otro?
6. Ta bai tin un plan pa ku mantenshon kontinuo di e roi nan?
7. Tin fondonan disponibel pa ku esaki?
E kontestanan riba nos pregunta ta sumamente importante, pasombra parlamento ke sa ku tin un maneho riba e topiko aki i ku tin un plan di impelemtashon .
Nos ta keda pendiente di un kontesta rápido di minister riba nos preguntanan.
Atentamente,
Yaël Plet
Miembro pa Frakshon MAN den Parlamento di Kòrsou


text:
KRALENDIJK – Tantu korte komo e kuratòr no a keda konvensí pa gerensia di BOPEC, ku BOPEC lo por a disponé di fondonan pa sigui ku operashon di e terminal i kumpli ku tur obligashon finansiero, entre otro, pago regular i na tempu salario di e trahadónan i tambe kumpli ku e otro obligashonnan laboral, manera bashí premie i mas.
Esaki ta un komunikado ku USIBO a manda pa prensa despues ku korte a deklará BOPEC Fayit djaweps siman pasá.
“E mesun tenementu na liña di e trahadónan pa sigur un aña largu, gerensia di BOPEC a usa ku korte. Sinembargo ya despues di ménos ku un siman, e kuratòr a mira e wega i a aserká korte pa deklará BOPEC fayit, loke korte a honra. Ku esei a yega un fin tristu na e operashon di e terminal di BOPEC N.V., un yu di PDVSA. Awor a keda pa e kuratòr atendé ku tur e kreditornan, esta tur esnan ku BOPEC debe, wak kuantu hende of instansia debe BOPEC i traha e balansa di e terminal. Ku esei lo bira posibel pa hasi un ‘doorstart’, esta kontinuá ku e kompania. USIBO su pensamentu, kontinuashon bou di PDVSA òf un kompania ligá ku PDVSA ta parse nos masha difísil, sinembargo no ta imposibel. A keda e ora ei ku e kurator por buska un operador pa kontinuá ku e kompania òf un kumpradó pa kontinuá ku e kompania. Esaki por sosodé ‘onderhands’, pues ta publiká i interesadonan por inskribí. E otro posibilidat ta pa bai findishi, esei lo nifiká benta públiko, USIBO lo vigilá kua di e opshonnan ta bai skohe. Den kualke opshon, USIBO ta yuda e sindikatonan pa buska e mihó interes di e trahadónan ku a pèrdè nan trabou. Un final tristu di un empresa ku 45 aña a kontribuí na ekonomia di nos isla, a krea trabou pa hopi hende, pa motibu di un banda mal maneho (falta di mantenshon) i na e otro un banda guera polítiko riba nivel mundial, a yega na fin. Mas tristu ta, ku e trahadó i su famia no tin ni arte, ni parte, den e motibunan, sinembargo nan a bira víktima.


text:
Diahuebs mainta na oficina di Aruparking a saca e gandornan di e campaña di Fin di Aña.
Durante henter luna di december usuarionan di Aruparking por a participa den e campaña. Simplemente nan mester a yena nan nomber y number di telefon riba e recibo cu nan ta haya na e parkeermeter y deposita esaki na oficinanan di Aruparking of Arubus.
Aruparking pa medio di e campaña aki kier a promociona shopping den centro di ciudad y e uzo responsabel y organiza di parkeo. Varios persona a participa den e campaña cu a conta cu cooperacion di Setar pa e prome premio cu ta un tablet.
E di dos premio tabata 3 luna di parkeo gratis y e di tres premio 1 luna di parkeo gratis.
E ganadornan di e campaña a resulta den persona di:
Sergio Laurant cu a gana un luna di parkeo gratis
Andre cu number di celular 6412165 cu a gana tres luna di parkeo gratis y
Roberto Orman cu a resulta e ganador di e tablet.
Aruparking ta pidi e ganadornan pa por fabor pasa cu un documento di identidad valido na nos oficina situa den Wilhelminastraat entrante dialuna 9 di januari 2017 pa por reclama nan premio corespondiente.
Masha danki na tur cu a participa den e campaña di fin di aña y nos ta sigura nos usuarionan cu Aruparking lo continua den 2017 cu diferente campaña pa sigui promociona nos centro di ciudad.


text:
WILLEMSTAD – Venesolano sin papel na Kòrsou tambe ta bini na remarke pa pakete di kuminda. Pa esaki nan mester registrá mésora si. Aktualmente ta promé bia for di dia di e krísis na Venezuela ku Kòrsou ta registrá hende indokumentá aktivamente.
“É chèns pa porfin haña un bista riba e grupo aki”, Ieteke Witteveen di Human Rights Defense ta bisa. Segun Witteveen tin un total di mas o ménos 25 mil hende sin papel na e isla: mayoria di nan venesolano, pero tambe hende di otro pais. Hopi di nan ta traha ilegalmente i pa motibu di e krísis di corona, meskos ku otro habitante di e isla, nan ta sin ta trabou.
Tur e hendenan aki, awor sin peliger di deportashon, por registrá pa haña un pakete di kuminda. “Nos tin un lista di espera kaba di 500 famia”, Witteveen ta konta.
1700 migrante a registrá
Franklin Girigorie di Caritas, e organisashon ku ta empeñá pa tantu Yu di Kòrsou ku mester di kuminda komo migrante, ta añadí ku awe tin 11 mil hende registrá di kua 1700 ta migrante. “Pero e kantidat aki ta krese tur dia.”
Witteveen ta mira e registrashon aki komo e chèns pa haña sa mas tokante e emigrantenan aki. “Ken e hendenan aki ta? Nan tin yu? Kiko ta nan profeshon? Post corona tambe e informashon aki tin balor pasobra tin hopi profeshonal hóben entre nan. Laga na traha i kontribuí”, Witteveen ta bisa.
Sifra
For di e krísis na Venezuela sigur sinku mion venesolano a hui e pais. Míles pa Kòrsou i Aruba ku respektivamente 160.000 i 106.000 habitante. Un parti di e “refugiadonan di boto” aki wardakosta ta gara i hopi bia nan ta resultá den barak.
Tin krítika riba esaki basta tempu kaba di entre otro UNHCR i Cordaid. Un otro parti di e venesolanonan nan no ta gara i nan ta resultá den ilegalidat. No tin masha bista riba e grupo aki: nan ta traha ilegalmente i hopi bia ta keda for di radar.
No tin sifra ofisial pero minister di Hustisia Quincy Girigorie ta kalkulá ku tin un 16 mil venesolano sin papel ku ta biba na Kòrsou. E ta ferwagt ku esaki lo subi bira 21 mil na fin di 2020.
Kuido i enseñansa ta e puntonan difísil
Pero ta prudente pa duna míles di hende un státùs di estadia legal numa? Bob van Dillen, eksperto di migrashon serka e organisashon di ayudo internashonal Cordaid ta pensa ku si.
Bo ta saka hende for di ilegalidat i nan por paga impuesto. E problemanan di mas grandi ta bùdjèt di enseñansa i kuido. Mester di sèn p’esaki i Hulanda mester tuma su responsabilidat den esaki.”
‘Pone ayudo na migrante komo kondishon pa sosten’
Na Kòrsou no tin un base di sosten seka tur hende pa hinka sèn den e grupo di hende aki. Van Dillen sa esaki: “Nos ta traha mas bia den pais kaminda tin krísis, p’esei bo mester hasi palabrashon ku ta bon pa e pueblo mes tambe. Awor por trata henter e parti ekonómiko i sosial mas vulnerabel di komunidat, inkluso migrantenan.”
Cordaid a pone medio finansiero èkstra optenibel pa duna e grupo indokumentá na Kòrsou i Aruba kuminda. Tambe atrobe nan a apelá na promé minister Mark Rutte pa bini den akshon pa yuda e islanan ku e míles di migrantenan.
“Ta papia kaba di sosten finansiero pa e islanan”, Van Dillen ta bisa. “Pone komo eksigensia ku e sèn parsialmente lo bai pa e parti mas abou den komunidat. Awor ta e momento!


text:
E playanan úniko di Kòrsou
Kòrsou tin hopi playa bunita. Esnan mihó konosí ta keda na Banda Bou pero na Banda Riba tin kuater playa ku ta destaká ku un enkanto úniko pa pueblo. Esakinan ta Playa Marie Pampoen, Directeursbaai, Caracasbaai i Parasasa Beach.
Playa Marie Pampoen
E playa aki, tambe konosí den boka di pueblo komo Pir, ta situá banda di e hotèl Sunscape na Marie Pampoen. Hopi turista sa bishitá e playa aki pa sambuyá ya ku einan serka tin “Car Pile” (Monton di Outo). Den añanan 60 hopi outo a wòrdu di dùmp pa krea un barera artifisial bou di awa anto esaki a resultá den un di e mihó lugánan pa sambuyá na Kòrsou. Klek riba e siguiente lenk pa haña un bista di dje :
Playa Marie Pampoen ta popular tambe pa lès di landamentu i pa piska (hopi biaha e piskadónan ta bende e piská fresku ku nan a fangu einan mes). Einan tin tambe dos restorant ku ta speshalisá den kuminda di laman.
Directeursbaai
Di e kuater playanan menshoná, Directeursbaai ta e playa mas aislá. Su nòmber tin su rais den e époka den kual e refinería di Kòrsou tabata propiedat di Shell. Durante e tempu ei e direktornan hulandes di Shell so tabata landa na e playa aki. E playa ta situá nèt despues di e edifisio di quarantaine ku ta keda riba e seru serka banda di Baya Beach. E kaminda pa yega no ta bon mantené i no tin bòrchi pa indiká na unda e ta keda (usa Google Maps), pero ora bo yega einan lo bo keda enkantá.
Caracasbaai
Caracasbaai ta un di e bahíanan mas grandi i mas hundu di Kòrsou. E playa aki ta hopi popular pa hasi grel, fiesta di hasiment’i aña i weganan di vòlibòl. E ta un punto di partida pa djòg òf pa hasi kaminata, hasi ehersisio den grupo, òf simplemente pasa un ratu dushi bou di palapa. E playa ta situá mei mei di dos restaurant ku ta sirbi kuminda krioyo sukulento.
Por lo general tin barkunan petrolero ankrá serka banda di e playa pero di un òf otro manera nan ta añadí na su enkanto. E playa ta situá serka di e Fort Beekenburg, kual a wòrdu konstruí na aña 1703 pa protehá e entrada di Spaanse Water. El a sirbi su propósito bon pasobra durante e époka kolonial hopi biaha el a yuda tene forsanan britániko i e piratanan pafó di Kòrsou.
Parasasa Beach
Meskos ku Caracasbaai, e playa aki tambe ta hopi popular pa hasi grel, fiesta di hasiment’i aña òf simplemente deskansá bou di su hopi palapanan. Ora tin festival di músika, hopi biaha e lugá di parker di e playa ta wòrdu konvertí den ensenario di konsierto.
Banda di Parasasa Beach tin hotèl Marriott ku aktualmente ta wòrdu remodelá. Na momentu ku esaki keda klá e area di Parasasa Beach lo bira aún mas bunita.
Nos a repasá kuater playa di Kòrsou sumamente bunita i ku un ambiente úniko. Bishitánan i eksperenshá kon dushi nos isla ta!


text:
Oranjestad-Mayoria di persona cu yega na Mary Joan Foundation (MJF) tin e mes un comentario: “Miho mi a yega aki mas prome. Lo mi a scapa mi mes hopi sufrimento.” MJF tin como tarea principal pa duna sosten na esnan diagnostica cu cancer na pecho. Servicio brinda ta completamente gratis, como tambe confidential. Esaki ta den forma di dos profesional esta un trahador social y un psicologo. Fundacion ta yuda na guia, informa y splica mas ariba preguntanan cu nos clientenan tin. Mas informacion y comprendemento un persona tin over di su malesa mas miho e por adapta na e trayectoria di biba cu cancer. E sosten aki no ta solamente pa e cliente pero tambe tin session cu e famia y esnan cu ta cuida e persona malo na cas.
MJF ta duna sosten den e sigiente manera:
Trahador Social
Psicologo
Therapia den grupo
Actividad caminda sosten di cliente pa cliente ta wordo promovi
Un di nos lemanan ta: “No enfrenta cancer di pecho bo so!” Mary Joan Foundation tey pa yuda bo. Enberdad e ta un momento hopi dificil ora wordo diagnostica pero e ayudo como tambe comprencion y atencion semper tey pa tur esnan cu yega serka nos fundacion.
E otro tarea di MJF ta informa y educa nos comunidad ariba e topico di cancer na pecho y saminacion propio. Educa y informa ariba sintomanan ta hopi importante. E ta yuda un persona reconoce cambio nan na e pecho na tempo. Mas trempran cancer di pecho wordo diagnostica mas chens di biba un persona tin. Sea alerto na cambio nan y siña conoce bo curpa. Detecta cancer di pecho na tempo por salba bo bida. MJF tin diferente foyeto di informacion y nos oficina semper ta habri pa brinda e servicionan menciona.
Pa mas informacion por tuma contacto cu nos na 588-9999 of pasa libermente na Sabana Blanco # 8. Tambe por sigui nos ariba Facebook: Mary Joan Foundation Aruba.


text:
REFINERIA
Oranjestad – Dialuna 8 juni a tuma luga e lansamento di e destaho publico pa un operador nobo pa e refineria di Aruba, of otro desaroyo. Interesadonan tin 6 siman, pues te 17 juli, pa entrega nan expresion di interes. Despues lo tuma 4 siman pa evalua y pa mita di augustus lo anuncia si tin suficiente interes y den ki direccion. Despues lo cuminsa e fase di negocia cu esnan cu a duna e miho oferta, pa yega na cera un contract. E paso aki ta crea confiansa den e esfuersonan di Aruba creando un pilar economico solido y diversifica.
REACTIVA ECONOMIA
Siman pasa diamars y diaranson e comision encarga cu recuperacion economico, Commissie Herstel en Innovatie Aruba, a organisa dos Town Hall virtual unda cu a duna un update riba e trabounan di e Comision. 500 persona a participa y por a scucha den ki direccion e taskforcenan ta bayendo y nan por a duna nan comentario y contribucion.
ENSEÑANSA
Alumno, mayornan y maestronan di Skol Paso pa Futuro a bin Bestuurskantoor cerca Premier Evelyn Wever-Croes pa entrega un carta y nan por a expresa nan preocupcion. Premier a gradici nan pa na forma hopi trankil y netjes cu nan a trece nan puntonan padilanti y lo atende cu e puntonan mas pronto posibel
DIA DI FILIPINAS
Diadomingo nos a celebra di 122 aña di independencia di Filipinas cu e comunidad Filipino na Aruba. Un bunita celebracion cu Pastor Juancho na Misa Santa Anna na Noord. Pabien na e comunidad Filipino.
SINDICATO
Siman pasa tabata tin basta inkietud di parti di sindicatonan relaciona cu e tema di cortamento di salario di empleado publico y tambe debi na cambionan den enseñansa. Gobierno y ministernan individual a reuni varios biaha cu sindicatonan y a trece trankilidad. Apesar di e situacion dificil cu nos pais ta atravesando y apesar cu ta trata condicionnan impone pa Hulanda como condicion pa Aruba por haya fiansa, e caminda di dialogo semper ta e miho caminda, contal cu tin respet, comprension y disponibilidad pa yega na otro.
HOSPITAL
Debi na un candela na dr. Horacio Oduber Hospital diamars ultimo mester a evacua tur pashent, algo cu a pasa pa prome biaha na Aruba. E Situacion na Hospital ta bou di control mientras tanto. Pashentnan por a bay bek paden y ta OK. Atencion di urgencia ta wordo duna na IMSAN den bon cooperacion cu Hospital. Un palabra di danki na tur esnan cu ta traha na hospital, na Brandweer, Marina Real, Crisisteam y tur esnan cu a yuda. E forma con henter e ekipo a lora manga y traha hunto poniendo e pashent central, ta hopi bunita.
GRADUACION HAVO Y VWO
Na Faro Blanco Restaurant a tuma luga e entrega di diploma di VWO y HAVO di Colegio Arubano. Como parti tradicional di e ceremonia, Prome Minister a entrega e diploma na e miho graduado di VWO Pricilla Quandt y HAVO Denise Mulder. Premier a felicita e graduadonan y nan famia y a desea nan tur cos bon den e etapa nobo cu nan ta drentando. Premier a recorda nan cu unda cu nan bay, nan ta embahado di Aruba.
REACTIVA TURISMO
Premier Evelyn Wever-Croes a compaña colega Dangui Oduber pa un “approval run” na airport pa mira tur e cambionan haci pa cumpli cu reglanan vigente pa habri frontera. Hopi preparacion y dedicacion. Areopuerto di Aruba ta prepara y cla pa ricibi bishitantenan atrobe. Tur protocol di higiena y distancia social y fisico ta na luga. Hotelnan tambe a cuminsa habri porta y mustra con nan ta atene nan mes na e reglanan nobo.
Hopi trabou a wordo haci pa e preparacionnan y Premier a keda impresiona.
Mientras tanto e ultimo patient di Covid a sali for di hospital y Aruba ta COVID-FREE pa algun siman caba.
Nos ta bay habri nos fronteranan bek. Esaki despues di hopi deliberacion y preparacion. Nos ta sigui tur conseho y lo tuma tur precaucion. E ta costoso, pero nos mester haci’e pa lanta nos pilar economico bek.
Tin hende ta contento, otro ta preocupa. Ta comprendible. Unico forma pa nos sali di esaki ta si nos tin fe, confiansa y pasenshi.
–


text:
Kralendijk – Awor sí renobashon di matadero ta bai kuminsá. Desvelo di un bòrchi dilanti di e edifisio na Kaminda Lagun tabata e señal simbóliko pa kuminsá ku esaki. Ku e renobashon Boneiru ta haña un matadero ku ta kumpli ku tur eksigensia moderno riba tereno di siguridat di alimento i salubridat públiko. Ta bini tambe mas atenshon pa bienestar di e animalnan ku nan ta trese matadero.
E matadero ta un parti importante di e departamento veterinario ku resientemente nan a establesé. For di firmamentu di e akuerdo intergubernamental na aña 2018, Entidat Públiko Boneiru i ministerio di Agrikultura, Naturalesa i Kalidat di Alimento a hasi palabrashon pa renobá e matadero. Pa medio di establesé un departamento veterinario Entidat Públiko Boneiru ta sòru pa duna habitantenan un mihó servisio. Esaki ta kana huntu ku e plan pa profeshonalisá krio di kabritu i agrikultura.
Entidat Públiko Boneiru a duna enkargo pa renobashon di e matadero. Entidat Públiko Boneiru i ministerio di Agrikultura, Naturalesa i Kalidat di Alimento huntu ta paga e renobashon. Streefkerk + Architects, ku alabes ta bai duna guia na e renobashon, a pinta e matadero nobo. Dimi Construction bv ta ehekutá renobashon di e matadero. E trabounan ta kuminsá den e di tres kuartal di e aña akí. Otro aña e matadero nobo mester ta kla.


text:
Den su prome podcast, Michelle Obama, ta corda cu tristesa con e y su famia a biba e atakenan racista den e bisindario unda nan tabata biba djis pa nan color di cuero. Michelle a conta con un hende a raska e auto di su tata, djis paso nan tabata e hendenan color scur di e bario. Michelle a biba na cas di su omo den e bario di South Shore na Chicago. El a detaya cu su mayornan a huur e segundo piso di un cas, y su famianan tabata biba abou. Cu e serenidad cu ta caracterisa su discursonan, Michelle a conta na su auditorio con el a transforma e racismo cu e tabata biba dia pa dia den resiliencia. Nan a influi den e desicionnan cu el a tuma den su bida. Tabatin un bisindario, un comunidad, famia extenso, structuranan alrededor cu a yuda e famianan pa cria nan yiunan den un ambiente amoroso, den su mayoría, Michelle a bisa.
E ex-prome dama di Merca a comenta cu e bario unda el a biba e episodionan lamentabel poco poco a ser deshabita pa e prehuicionan y cu tempo a transforma den un bisindario di hendenan afroamericano. Pero esey no tabata e unico incidente racista cu e tabata victima. Tempo cu el a drenta universidad, e mama di su ‘roommate’ a exigi pa cambia su yiu muhe di camber, pasobra e no tabata kier pa e biba hunto cu un hende ‘preto’. Den su buki Becoming e ta apunta: “Mi a enfrenta e mas universal di e desafionan: Concilia ken bo ta cu e luga di unda bo ta bin y e luga unda bo kier bay”.
Manera tabata di spera cu su casa, Barack Obama, tabata e prome invitado na e podcast di Michelle. Nan a combersa riba nan famianan, den e entorno den cual nan a crece y con ta compronde awor e lucha pa e igualdad na Merca. Ambos ta di acuerdo cu e poblacion hoben tin mas consciencia riba e problema cu racismo ta representa den e ambito social, economico y di genero. “E unico cos cu ta preocupa mi ta, cu nan no ta vota”, Michelle a señala. “Mi ta kere ta pasobra nan a ser educa den e creencia cu e gobierno no ta funciona”, e ex mandatario a agrega. Den su podcast, produci pa e mes, Michelle lo reflexiona riba diverso tema personal y social, y lo conta cu invitadonan cercano manera su mama, su ruman homber y su miho amiga.


text:
Psicologo Alysha Boekhoudt: “Hasta ami, y hopi otro psicologo, ta bay terapia cerca otro...
Alysha Boekhoudt ta un hoben di 27 aña di edad cu a gradua cu su Bachelors of Science in Psychology apenas dos aña pasa....
Shanon Croes di The Shack: “Conoce naturalesa por ta simpel pero e experiencianan ta...
Shanon Croes (41) a lanta ta explora e bario unda el a lanta. For di e mangelnan te Rooi Lamoenchi. Pos Chikito ta unda...
Juffrouw Jeanira Wernet, bailarina y docente di CKV cu meta pa inspira hobennan a...
Maestronan ta un di e pilarnan clave pa educacion di nos muchanan. Arte y cultura ta un di e pilarnan cu ta sostene e...
Mas cu un centro di cuido; Crèche ta forma un parti integro di e...
Hopi biaha nos ta mira crèche simplemente como un centro di cuido pa nos muchanan mas chikito; sinembargo, e crèche ta forma un parti...
Conoce e ‘Fighter for Kids’; E motibo pakico Carolina Thiel Span ta manera e...
E no ta un persona desconoci, pero poco hende ta realisa cu kizas e motibo pakico Carolina Thiel -Span, 27, ta asina activo riba...
Angelo Dirksz: “Cu determinacion y confiansa den bo mes bo lo logra tur e...
Angelo Dirksz ta un hoben di 23 aña di edad cu recientemente a gradua di Ceolgio EPI, sector electrotechniek. Angelo a participa den e...
Angelo Dirksz: “Cu determinacion y confiansa den bo mes bo lo logra tur e...
Angelo Dirksz ta un hoben di 23 aña di edad cu recientemente a gradua di Ceolgio EPI, sector electrotechniek. Angelo a participa den e...
Gregory Milliard ta preparando na Brasil pa su di dos pelea di Bellator na...
Gregory Milliard ta un persona conoci den comunidad pa via di su dedicacion pa deporte, na e momentonan aki e ta na Brasil na...
Cu amor y sentimento di responsabilidad pa su bario; Rafael Figuereo a lanta un...
E fundacion a cuminsa como un iniciativa pa trece solucion na un problema social cu e hubentud di bario Sabana Basora Noord tabatin. Na...
Edward Silberie cu vision pa traha y apoya artistanan local
Edward Silberie, miho conoci como “Aidi” ta un hoben di 32 aña di edad cu cuminsa cu su carera den musica desde un edad...


text:
Angochi – Diasabra mainta algo pasa di 10’or polis di trafico a worro pidi altura di un minimarket na Angochi pa un accidente di trafico.
Na yegada di dos unidad di polis nan ta topa e vehiculonan ainda ariba caminda.
Tawata trata di un Nissan Sentra y Toyita Vitz.
E agente policial na su yegada mesora a mira kiko pasa, esaki tawata visibel na e lastro di brake ariba caminda. Esey tawata di parti di e auto color preto.
Na e sitio nos a compronde di e señora chauffeur di e Nissan cu e lo a bay haci un u-turn y e solo lo a blind e, pues causando cu e no a mira e Toyota preto.
Chauffeur di e Toyota a reacciona mesora y cera brake, kitando bay na su man robes pero asina mes ta dal contra e Nissan.
Den e Vitz un hobencito a resulta herida, despues cu e la bay dal su cara contra e radio di e auto, e tawata yorando ora cu polis a yega di basta dolor.
A pidi ambulance y na yegada paramediconan a atende cu e hobencito.


text:
KRALENDIJK – Tin un video ta sirkulá tokante un situashon bou di kua un persona na Bonaire ta biba. A usa argumento polítiko i hurídiko, tokante privasidat di e persona. Tur ta hipokresia. Hasimentu di redu, papia i saka stelashi di hende no ta kontra privasidat? Esaki suidadano Arthur Sealy ta puntra su mes den un komunikado resientemente. E video a i ta mustra e bèrdat sunú ora ta papia di pobresa. Mi ta spera ku ta bini mas video ya partidonan polítiko ta kuminsá enfatisá derecho humano.
Tin mas kaso di e situashonnan aki, pero unda e yudansa ta? Ta awor numa a tuma nota di e situashon aki? Awor ta kore hasi kos? Unda e kasnan sosial ta? Ta saka pòtrèt sí ora di duna pakete i no ta tene kuenta ku privasidat. Esaki no ta nada otro ku hasi polítika riba lomba di hende den nesesidat. Ki dia ta saka pòtrèt kaminda ta duna yabi di kas na unu ku tin aña ta biba den un situashon deplorabel? Fundashon Cas Boneriano ta broma ku ta bai traha un mion di kas, pero no pa e pobernan i gobièrnu no tin nada di bisa. Mester tin un inventario di tur e kasnan den mal kondishon ku ta abitá.
Dia seis di sèptèmber un grupo selektá ta bai selebrá dia di Bonaire ku ta: E pèrla den Karibe, E splendor den Karibe. E isla di pòstwesel. E isla di Chogogo. E paraiso pa sambuyadónan. E isla mas den Hulanda, E isla di hende kontentu sperando den Dios i Hulanda. E isla ku e mihó “Bestuursakkoord”. E isla ku e mihó Rapòrt Crm Link. E isla ku e mihó isla pa para den Saliña Vlijt. E isla ku e mihó Master Plan na mundu. E isla ku ekonomia blou. E isla ku e mihó kareteranan den Karibe. E isla ku e mihó Konseho Insular. E isla ku e mihó kuido pa hendenan pober. E isla mihó protehá kontra Covid-19. E isla ku e mihó Galileo Sensorstation. E isla orguyoso di su bankonan di kuminda. E isla ku pa CFT ta esun ku tur kos ta na òrdu. Nada di keha.
Meskos ku a para, fiesta, enkuentronan deportivo i eventonan kultural lo ta un gran muestra di solidaridat si para e festin den kurá di Kolegio Ehekutivo. Ami ta kontentu di a nase, biba i traha na Bonaire i ta mi responsabilidat komo siudadano ku derecho di voto pa kuestioná gobernashon. Mirando ku Konseho Insular no ta hasié.


text:
Oranjestad-Minister Otmar Oduber den cuadro di su maneho pa haci di San Nicolas nos di dos capital turistico, a indica cu lo conta cu tourbusnan cu lo core specifamente e ruta di San Nicolas.
Ta asina cu un total di 15 permiso pa tourbus a (y ta den proceso di) wordo otorga pa por conta cu mas bishitante pariba di nos isla. Intencion ta pa por lo menos un 40% di nos bishitantenan bay pariba di nos isla y conoce tur loke e parti aki tin di ofrece, cual ta un ambiente local, cultural, historico cu ta papia di nos herencia como isla multicultural.
Manera ta conoci, Minister Oduber a anuncia algun luna atras cu el lo elimina e moratorium pa tourbusnan, pero unicamente pa cubri e ruta di San Nicolas, es decir, e destino final di e tourbusnan aki mester ta San Nicolas. E permiso aki ta cay bou di un clausula hopi mas detaya compara cu esun ya existente cu ta un permiso habri.
E mandatario ta splica cu a habri e moratorium mirando e meta principal di atrae turistanan pa conoce San Nicolas. Usando esaki como un di e rekisitonan den e permiso particular aki pa e tourbus, unda mester pasa pariba cu e turistanan y e di dos ta e forma cu e busnan lo mester identifica nan mes. E identificacion lo tuma lugar atraves di e Fondo di Mehoracion di Producto Aruba (TPEF) , cu lo percura pa identifica tur e tourbusnan aki cu caracteristicanan di pariba.
E ruta nobo aki cu destinacion San Nicolas lo haya un mercadeo fuerte tambe na di parti Oficina di Turismio (ATA), cu lo haci promocion riba nivel local pa motiva e turistanan cu a yega Aruba pa conoce San Nicolas.
Minister Otmar Oduber ta indica cu di parti di Gobierno y su banda, lo haci nan maximo esfuerzo pa logra loke a wordo poni dilanti pa e futuro di San Nicolas.


text:
Oranjestad- 13 di januari 2015: “Tur aña nos ta celebra Carnaval den e prome lunanan di aña. Preparacionnan ta wordo haci y tur kier luci mas tanto y celebra. No obstante, ta bon pa refleha un rato riba tempo, capacidad y logronan y con pa uni tur esakinan den un forma positivo p’asina por gosa den forma sano di e temporada aki”, na palabra Minister Michelle Hooyboer–Winklaar den su capacidad di Minister di Enseñansa pero tambe como mama di dos yiu.
Ta esencial pa comprende e importancia di tempo, tempo cu ta bay laga nos si nos no haci uzo di dje conscientemente cu mester bin for di mayornan ya cu ta nan ta e ehempel cerca cada mucha.
“Conscientisacion pa comprende cu mester drumi trempan pa por ta alerta durante dia. Tambe alerta pa concentra y por analisa tur loke ta ser treci dilanti. E importancia di sosega ta vital pa crecemento sano di un mucha. Trankilidad cerca e mucha na momento cu e ta bay scol ta loke ta refleha den su comportacion. Y na final den e cifranan cu e ta trece cas. Trankilidad cu e ta haya despues di drumi largo y come bon. Esaki ta un di e puntonan cu mester tene cuenta cune den temporada di Carnaval”, asina e mandatario a sigura.
E unico persona of personanan cu por sigura cu Muchanan menor Di edad ta keda cas Si un actividad Di carnaval ta na un orario no apropia, ta e mayor mes. Ta un decision y responsabilidad cu ta completamente den nan man. Esaki pues ta un suplica na tur mayor pa tuma decision corecto y responsabel Ora ta trata actividadnan Di carnaval y nan yiunan.
Mas leu el a sigui splica cu “Conscientisacion tambe den establece prioridad, prioridad di scoge pa loke ta importante den bida. Completa bo huiswerk. Traha riba loke ta ser pidi for di bo. Disciplina pa por duna back loke ta ser duna na bo cual ta sabiduria. Haci uzo di e sabiduria aki pa por combina tur bo tareanan diario y asina establece e balansa pa por participa trankilamente den Carnaval”, asina Minister Michelle Hooyboer–Winklaar a conseha.
“Peer Pressure” ta loke ta conduci mayoria bes na interpretacion nan eroneo den bida di un persona. E influencia pa e hoben bebe den forma excesivo tin su consecuencianan cu lo persigui un hoben pa semper. Mientras cu si nos analisa un momento cu por celebra Carnaval den forma sano sin abuso di alcohol”.
Pa conclui, Carnaval ta temporada di fiesta, di celebracion, di union, di cultura, y tur esaki nos por duna mucho mas honor na dje, si nos por combina e resultado positivo di nos estudio y e celebracion sano pa nos mes.


text:
DEN HAAG – Rei Willem-Alexander djadumingu ta sali pa Kòrsou. A inform’é tokante e ayudo (militar) ku ta kordiná for di Kòrsou pa Sint Maarten, Saba i Sint Eustatius.
Asina Servisio di Informashon di Reino (RVD, Rijksvoorlichtingsdienst) ta bisa djabièrnè. Lo mira si ta posibel pa e bishitá Sint Maarten, Saba i Sint Eiustatius i ki dia esaki por tuma lugá. Minister demishonario Ronald Plasterk (Asuntunan Interno i Relashonnan den Reino) lo biaha huntu ku Rei Willem-Alexander.
Mas informashon tokante e bishita lo sigui, segun RVD.


text:
Saba Package ta regla kolaborashon dirigí entre Reino i Saba
Awe diputado Zagers (Entidat Públiko Saba) i Sekretario di Estado Knops (Asuntunan Interno i Relashonnan den Reino) a firma e asina yamá ‘Saba Package’. E akuerdo di gobernashon aki ta dirigí riba kontinuashon i ankramentu di e bon kolaborashon entre Reino i Entidat Públiko Saba. E ‘Saba Package’ ta sòru pa un aserkamentu mas dirigí riba e reto i oportunidatnan ku tin na Saba, ku Reino i Entidat Públiko Saba ta traha huntu riba nan.
Sekretario di Estado Knops ta satisfecho ku e akuerdo intergubernamental. ‘E ‘Saba Package’ ta konektá bon ku e aserkamentu ‘more for more’ ku mi ta para p’e. E ta trata di durabilidat i kolaborashon práktiko riba tereno di desaroyo sosial i ekonómiko, bon gobernashon, órden i seguridat públiko. Habitantenan di Saba ta benefisiá direktamente for di dje. I mi ta aploudí esaki.
Diputado Zagers: ‘Firmamentu di e ‘Saba Package’ ta un bon ehèmpel di bon kolaborashon entre gobièrnu lokal i gobièrnu di Reino. Debí na nos gobièrnu stabil i maneho finansiero sólido, nos por a negoshá tokante un pakete asina ku ta suministrá un enfoke diferente pa Saba riba diferente tereno ku direktamente ta afektá nos isla i habitantenan. Kreashon di un pakete asina tabata kompliká, pero ámbos parti tabatin e deseo pa realisá e dokumento aki. A hasi hopi kos despues ku a kuminsá ku e pakete aki. Nos ta gradesido pa e funshon kordinante di BZK i e ministerionan ku ta afiliá na e diferente inisiativanan. Awor mester poné den práktika. Mi ta mira ‘quick wins’ i temanan ku ta riba mesa pa algun tempu kaba. Den eseinan mester bini avanse. Mi ta positivo tokante futuro pasonan konhunto. Saba i e ministerionan a demonstrá anteriormente ku kolaborashon konhunto ta trese bon resultado pa e isla.’
E akuerdo intergubernamental tei a petishon di Saba i ta skirbí konhuntamente ku e Ministerio di Asuntunan Interno i Relashonnan di Reino (BZK), kaminda e ministerio di BZK a sòru pa sinkronisashon ku e departamentonan na Den Haag.
E ‘Saba Package’ ta kana te ku 2022 i ta inkluí un agènda di implementashon ku ta kana di yanüari pa desèmber 2019. Akiden a hasi palabrashonnan konkreto pa e aña aki. Tur aña ta aktualisá e agènda di implementashon den konsulta ku Saba i Reino, ta fih’é pa e aña benidero. Asina e meta i prioridatnan ta kla i aktual, kaminda ta deskribí tarea- i responsabilidatnan pa kada ministerio. BZK ta kordiná e proseso aki i ta hasi esaki den bon kolaborashon ku Entidat Públiko Saba.
Aki mei aña e siguiente rapòrt di desaroyo lo sigui.


text:
Caya G.F. “Betico”, Croes – Dialuna mainta den careda di 11’or autoridad a wordo notifica di un atraco y cu e dos atracadornan lo ta ariba un scooter.
E atraco a tuma luga den caya grandi, unda antes tawata Wimco, of tambe pariba di Wulfsen & Wulfsen.
Den caya nos a haya e siguiente informacion di un testigo.
Un dama di un tienda grandi di pañanan pa deporte den caya grandi, lo ta e victima.
Aparentemente e lo a bay banco of lo ta biniendo bek di banco y aki ta e momento cu dos atracador, un lo a keda ariba e scooter y e otro a bay comete e acto.
E lo a benta e dama abou y choke pa ranca loke e ta buscando. Lo ta trata di dos homber flaco, segun e testigo nan tawata tin e helmnan bisti, pues lo no por a wak e caranan.
Ora ela caba ela subi e scooter y hunto cu e otro nan a bandona e sitio.
Nan lo a ser mira altura di Kentucky esta den Hendrikstraat, pero polisnan ariba caya no a logra haya nan.
Pues aki nos ta wak cu den dia cla y dilanti tur hende, atracadornan ta comete nan actona, manera nada un pasa.
Area marca ta unda e atraco a tuma luga.


text:
Futbol
Atlétiko Flamingo ta batisa uniform nobo
Djabierna ultimo na El Mundo Restaurant a tuma luga un dia habri di S.V. Atletico Flamingo ekipo di E bario di Nikiboko.
E atardi a inisia kaminda presidente di Atletico Flamingo sr. Rugo Semper a jama miembro nan di presna I invitado nan bon bini na e dia habri aki, algun ratu despues e 23 hungado nan di Atletico Flamingo a yega den un bus I a ser presenta na tur ku tbt presente. Na e okashon aki a hiba palabra sponser mayo di Flamingo kual ta sr. Karl Domacasse di Multipost i a deklara ku e ta Hopi kontentu di ta.mirando desaroyo nan hopi positivo rondo di e ekipo hinkando formashon futbolistiko den e hoben nan pa medio di trenador nan sertifika.
Por ultimo tabata e DT Emmanuel Cristory ku a hiba palabra i a gradisi direktiva kompleto di Flamingo pa e konfiansa di por ta entrenando e ekipo i ta mirando mas i mas ku e hungado nan ta adaptando nan mes ku su sistema di dirigi. Mas despues a hasi boutismo di e uniform ku ekipo la bai bisti pa proksimo kampionato.
Hopi exito di parti WDBSPORT


text: Diabierna atardi tabata tin un entrada judicial efectua pa e team anti droga na 2 cas na Pindastraat, e team a bay acompaña cu fiscal y tambe hues comisario, reforza pa polisnan di e unidad K9, brigada motoriza, polisnan di diferente distrito y tambe e equipo di investigadornan di e seccion tecnico y forensyco. E 2 casnan aki ta ser investiga pa bendemento di droga y den nan entrada na e 2 casnan aki a detene en total 6 persona 3 den cada cas. A haya cantidad di droga cocaina y XTC, autoridad a confisca 2 auto, un na cada cas. Polisnan haciendo un bon trabao combatiendo bendemento di droga!


text:
Aruba lo sali mas duro cu nunca dilanti
26 di november pueblo di Aruba completo a recorda cu 34 aña pasa nos gran libertador Betico Croes a fayece. Pero hamas pueblo no por y ni mag di lubida lucha cu su persona a hiba sacrificando su famia pa bringa pa e felicidad di su pueblo. Den e lucha pa Status Aparte di 1983 pa 1985 nos libertador a traha cu alma y cuerpo pa prepara Aruba pa por ta un pais autonomo den Reino, maske su opositornan, manera tabata e caso tambe durante referendum, tabata encurasha hendenan pa bay lama y pa no haci uzo di nan derecho di voto. Pero asina mes Betico a logra. Den e mesun periodo di 1983 pa 1985 su opositornan a sinta sembra odio y venganza contra su persona cu a conduci cu su partido a sali e partido mas grandi den eleccion y su persona cu mas cu 10.000 voto. Asina mes el a logra, mientras su opositornan a sinta sembra odio y vengansa y cu hamas a hiba e lucha pa nos Status Aparte a forma e prome gobierno di pais Aruba sin niun tiki cuero di cara.
Opositornan hamas a para pa Status Aparte
Ora cu prome di januari 1986 nos Himno a resona pa prome biaha ofialmente y nos bandera a bay halto simbolisando Aruba como pais autonomo, e arkitecto di e lucha mes tabata luchando pa su bida. E opositornan cu hamas a hiba e lucha y nunca tabata kere den nos Status Aparte tabata esnan cu sin cuero di cara tabatin nan boca yen cu Status Aparte y ta esnan cu a bira e prome gobernantenan di Aruba como pais. Nan ta e prome gobernantenan cu hopi te dia di awe ta sinta critica pero ta esnan cu ta cobra hasta pensioen di minister y tambe acumulativo pensioen di parlamentario. Ta danki na e lucha di Betico pa logra pa Aruba ta un pais riba su mes cu nan ta goza keto bay di e lucha aki. Lamentablemente e prome gobernantenan aki den corto tempo a sa di pone Aruba su nomber riba panorama di corupcion, lasonan cu mafioso y gruponan grandi di narcotraficanetnan. Sigur nos mester tuma como ehempel e caso di Plant NV unda cu e gobierno a bin cu un grupo di mafia Italiano, unda cu pa un acuerdo dudoso Aruba mester a paga pa 15 aña un debe. E acuerdo dudoso aki a laga un ruina cu danki na e Partido di Betico esta MEP lidera pa Nelson Orlando Oduber a percura pa por a haci di e ruina aki algo positive awendia unda nos por wak e vision di MEP di a bin cu un cadena hotelero manera Marriott cu a contribui enormemente na crecemento di nos economia y sosten enorme na nos unico pilar economico cu ta nos turismo
“Si mi cay na caminda, gara e bandera y sigui cu e lucha”!
Un biaha mas Aruba ta na e momento di como pais nos tin di gara e bandera y sigui cu e lucha pa conserva nos Status Aparte pero sigur pa percura pa felicidad di nos pueblo den su totalidad. Lastimamente un biaha mas historia ta ripiti unda cu esnan cu nunca a hiba un lucha pa nos Status Aparte, hamas a hiba un lucha pa nos tin nos mesun bandera , nos himno, nos moneda , awe ta sembra un biaha mas odio y vengansa den un periodo cu Covid a mustra nos cu nos mester haci cosnan diferente. Mas tristo ta cu e opositornan politiconan aki cu ta sembrando odio, vengansa y division den pueblo ta e mesun cu a pone nos Status Aparte y felicidad di nos pueblo den peliger ora cu di 2009 pa 2017. Nan a percura pa endeuda nos pais sin misericordia, a haci mal uzo di placa den tur companianan estatal, a bin cu CITGO cu a crea mas desempleo y speransa falso, y sigur un vision berde cu mester a crea 1600 cupo di trabao y esaki hamas a pasa. Loke si a pasa ta hopi gastamento di placa na un bus electronico, un trip di boto di Wubbo Ockel costando miyones, Richard Branson y Al Gore a costa pueblo algun miyones, contractnan lucrativo na Phillips pa pega algun bombiyo y asina por sigui e mal uso di fondonan di pueblo cu awo cu Covid a dal pueblo y pueblo por wak si no a hiba un maneho asina malo financiero y probecho personal manera cu sr Richard Arends cu su a probecha di saca rond di 5 moyon florin, awendia nos pueblo por tabata fuerte para.
Pesey sigur ayera nos gran libertador ta recorda nos y duna nos e forsa pa nos tuma decision firme y corecto y contrario na loke nos opositornan kier cu ta destruccion di nos pais. Nos como gobierno y Parlamento a escoge na un manera firme pa bienestar di nos pueblo y sigur pa nan felicidad manera Betico tabata anhela. Y sigur un di e decicionan cu a ser tuma na un manera firma tabata e escogencia pa firma e acuerdo cu Hulanda, unda nos a escoge pa no kibra nos pais, pero pa restructura nos pais y hasi esaki mas fuerte y sigur mas fuerte cu den futuro nos por ta prepara pa wanta calke sla y sigur asina nos ta reinforsa nos Status Aparte y hasi esaki mas fuerte ainda. Pesey di awo nos ta urgi e pueblo di Aruba pa uni na e lucha aki cu no ta uno pa beneficioso di un Partido politico pero e lucha aki ta na beneficio di e pueblo di Aruba y hamas nos por permiti pa storia ripiti paso pueblo sa caba kico ta spera nan si partido AVP mester bin un biaha mas.


text:
Recientemente Minister di Turismo sr. Dangui Oduber a reuni cu e CEO di AHATA sra. Tisa LaSorte. Esaki tabata un reunion cu e minister a coordina cu CEO pa asina elabora y comparti e maneho y vision di ministerio di turismo. Tambe pa alinea e pensamentonan den e direccion cu turismo mester bay den e siguiente 4 añanan. Tabata un combersacion hopi ameno caminda a intercambia riba e liña di maneho di ministerio y tambe kiko ta e preocupacionnan primordial di parti di AHATA. Den cuadro di esaki a haci palabracionnan concreto di con ta bay traha mas di serca cu otro.
Minister Oduber a informa AHATA cu e maneho y vision di e proximo 4 añanan di dirigi riba mehoracion di producto Aruba. Busca brands nan di calidad hopi halto, crea un balansa entre e desaroyo economico, medio ambiente y naturalesa. Pero tambe percura pa diversifica nos turismo, den esaki minister Oduber a comparti cu AHATA cu su persona lo kier mira mas diversificacion den e mercado Mericano. Mester pensa mas riba West Coast y estado manera Colorado, mas diversificacion den e mercado Europeo tambe. AHATA tambe ta comparti e mesun pensamento pa cu diversificacion di e mercadonan.
Minister Oduber a combersa tambe tocante cu mester eleva e nivel di servicio cu Aruba ta brinda na nos turistanan. Un di e puntonan di preocupacion cu AHATA a trece dilanti ta e situacion di UTV y ATV cu nan manda varios recomendacion caba pa Gobierno. Minister Oduber a informa e CEO cu ya caba Gobierno ta considera esaki un prioridad pa atende cu e UTV y ATV pa asina por conserva y proteha nos naturales ana e mihor forma posibel.
Minister a Oduber a papia tambe tocante nos aeropuerto y proyecto “Gateway 2030” y tambe di e proyecto di “Port City” cu ta un proyecto hopi importante pa nos desaroyo economico.
Minister ta haya cu e reunion tabata uno hopi fructifero y a haci palabracionnan cu lo tne e reunionnan aki mas frecuente pa asina e liñanan di pensamento keda alinea. Pa asina e desaroyo di nos turismo cu ta nos unico pilar economico y nos industria di mas importante. Ta pesey tambe ta instrumental pa minister Oduber tin un bon relacion di trabou cu AHATA y ta contento di con e ultimo 4 añanan a bay y ta looking forward pa traha hopi di serca cu otro.
Minister Dangui Oduber a reuni cu sra. LaSorte CEO di AHATA
Recientemente Minister di Turismo sr. Dangui Oduber a reuni cu e CEO di AHATA sra. Tisa LaSorte. Esaki tabata un reunion cu e minister a coordina cu CEO pa asina elabora y comparti e maneho y vision di ministerio di turismo. Tambe pa alinea e pensamentonan den e direccion cu turismo mester bay den e siguiente 4 añanan. Tabata un combersacion hopi ameno caminda a intercambia riba e liña di maneho di ministerio y tambe kiko ta e preocupacionnan primordial di parti di AHATA. Den cuadro di esaki a haci palabracionnan concreto di con ta bay traha mas di serca cu otro.


text:
Oranjestad-Minister Otmar Oduber durante un conferencia di prensa diaranson mainta a aclarea y desmenti acusacionan haci entorno e proyecto di ex Bushiri Hotel.
Ta asina cu siman pasa e mandatario por a tuma nota di diferente informacion cu a sali entorno e proyecto di ex Bushiri Hotel, caminda cu den e caso aki atrobe ta trata di e mesun persona Jan de Ruijter cu ta custumbra caba di tira su gal den direccion di e Minister di Turismo.
Minister Oduber ta splica cu manera tur hende sa Sr. Jan de Ruijter ta un persona cu a purba aplica pa bira un coordinador den su bureau y na momento a nenge esaki , di biaha el a compromete su mes den un email cu el a manda e mandatario, bisando cu el lo purba di kibre, kibra e Gobierno te caminda e por y Sr. de Ruijter ta haciendo intentonan bastante extenso den esaki.
Lamentablemente cada biaha e ta basa su acusacionnan riba mentiranan. E mandatario por a scucha cu siman pasa e tabata papia di entrega keho y por a mira opositornan ta papia tambe cu keho a wordo entrega, pa motibo cu na momento a otorga e consecion pa por desaroya e area di Bushiri Hotel na e grupo di Southwest, esun cu a gana e tempo ey, a base di conseho di un comision cu a wordo estableci cu su presidencia tabata den man di e personanan di Banco Central di Aruba.
Minister Oduber a demostra cu henter e base rond di e acusacionnan ta falso, caminda el a mustra e garantia na medionan di prensa presente y a duna copia di dje tambe.
Manera e mandatario a splica, henter e testimonio di Sr. de Ruijter y di partido MEP, cu ta afilia cerca di otro, cu ta bisa cu no tabata exisisti un garantia di banco na momento cu a otorga esaki, no ta berdad.
Awe prensa ta wak e, comunidad di Aruba y pueblo ta wak e, cu un biaha mas esaki ta un mentira flagrante. Dia 2 di maart 2012 e promer garantia a wordo otorga, Minister Otmar Oduber a indica.
Minister di Turismo ta splica tambe cu nunca antes den ningun proyecto di Gobierno tabata exisiti cu bo ta exihi un garantia delanta riba un proyecto. Esaki a wordo introduci di tal forma cu si en caso e proyecto aki no continua, e desaroyadornan ta perde e dos miyon Dollar aki y Gobierno lo cobrele.
E carta di garantia di banco a wordo poni na disposicion di prensa hunto cu e extencionan riba esaki duna pa Aruba Investement Bank (AIB).
Minister Oduber a trece dilanti un relato di prensa cu a wordo manda pa tur miembro di prensa dia un juni di e aña aki, cu ta mustra riba e hecho cu despues di un encuentro cu tabatin cu e desaroyadornan di Hard Rock Hotel & Casino y AIB cu e tempo ey a duna 20 dia , cu tabata un compromiso cu tabatin dor di un shareholders agreement cu mester a wordo cera cu e banco y un periodo di dos luna esaki lo mester wordo regla. Esaki ta bisa textualmente cu ‘E acuerdo aki ta encera cu e shareholdernan lo zorg pa 40% di e monto di inversion ser haci. Mester menciona aserca cu tanto e desaroyador y e banco ta cla pa pone performance bond.’ Kiermen tambe cu a wordo confirma pa AIB cu nan tin e documentonan pa pone performance bond caba y tin e lapso di tempo di dos luna pa nan por regla loke ta trata e financiamento completo. Na momento cu e financiamento ta completamente cla e ora ey por bay notario pa traspaso, pone e performance bond y cobra esaki. Ta trata aki di un performance bond cu ta na un balor di mas o menos 8 miyon Florin cu mester wordo poni.
Minister Oduber a indica cu e comunicado di prensa aki a wordo manda luna pasa prome di juni 2014 pa tur medio di comunicacion y ta spera e ora manera a wordo bisa cu den e periodo aki por keda cla. Si no keda cla segun garantia di banco e grupo lo mester enetrega esaki na Gobierno di Aruba y Gobierno di Aruba lo dicidi kico ta bay haci cu e propiedad.


text:
Komishon su tarea ta di vigilá ku e organisashonnan ta kumpli ku legislashon tokante uso di dato personal. Tin hopi lei, dekreto i areglo ku ta regla prosesamentu di dato personal. E tres leinan ku Komishon ta supervisá ta:
• Lei di protekshon di dato personal BES (Wbp BES);
• Lei di dato polisial (wet politiegegevens);
• Lei di atministrashon básiko di dato personal BES na Hulanda Karibense.
Lei di protekshon di dato personal BES (Wbp BES)
Lei di protekshon di dato personal BES (Wbp BES) ta kontené e reglanan di mas importante tokante kon mester atendé ku dato personal na Hulanda Karibense.
Lei di dato polisial (Wet politiegegevens)
Polis ta usa tur tipo di dato personal pa por kumpli debidamente ku e tareanan polisial, por ehèmpel pa investigá e outornan di echo kastigabel. Protekshon di dato personal serka polis ta reglá den Lei di dato polisial (Wet politiegegevens, òf Wpg).
Lei di atministrashon básiko di dato personal BES na Hulanda Karibense
Lei di atministrashon básiko di dato personal BES ta regla kon atministrashon di poblashon tin ku tuma lugá debidamente na Hulanda Karibense. E atministrashon di poblashon ta kontené dato personal di e habitantenan di Hulanda Karibense. Lei di Registrashon Básiko di dato personal BES ta regla kon mester usa e datonan akí debidamente, entre otro, kon mester tuma, modifiká i divulgá dato personal korektamente.
Masha tantu organisashon ta usa i interkambiá dato…
Polis ta usa tur tipo di dato personal…
E atministrashon di poblashon ta kontené dato personal…
Verordening (EU) 2016/679 van het Europees Parlement en…


text:
Diamars dia 5 december ultimo a tuma lugar e participacion di e tres alumnonan cu lo bay representa Colegio Arubano na e di seis Singapore International Mathematics Challenge of manera e ta wordo jama SIMC. Esaki ta un competencia mundialmente reconoci na unda e miho scolnan secundario di mundo ta participa.
Esaki ta e di di tres biaha cu Colegio Arubano ta wordo invita. Na anja 2016 ta e promer anja cu Colegio a participa.
E tres alumnonan di VWO-5 cu ta bay representa Colegio Arubano ta:
▪ Jim Wijngaarde, un mucha homber hopi inteligente cu ta hanja ambos Wiskunde-B y Wiskunde-D. Jim ta hopi motiva pa bay.
▪ Jamin Xie, un joven intellignte, cu tambe tin Wiskunde-B y D y tambe ta hopi motiva pa bay competi.
▪ Marlon Ng cu ta un joven hopi intelligente y serio y ta determina pa haci un bon papel na Singapore.
Pa hasi e viahe aki possibel, Colegio kier hasi un llamada na nos commercio, banconan I pueblo en general di Aruba pa juda cu e parti financiero.
Cu ayudo di comercio/banco Colegio Arubano lo participa cu un team hopi duro na anja 2018.
Si tin cualkier pregunta por contact sr. R. Quant na Colegio Arubano. Tel. 5822005.


text:
ORANJESTAD — Trahadornan di compania publico di recoge sushi Serlimar a para nan trabou awemainta pa protesta contra hecho cu nan a wordo paga un dia laat. Mientras tanto trucknan di sushi a bay Bestuurskantoor na Oranjestad pa para trafico y zona pitro den protesta.
Na e momento ey tambe un candela a wordo cendi na landfill di Parkietenbos, unda e trahadornan a aglomera. Esaki a causa un pluma di huma preto enorma cu por a wordo mira for di henter isla. Trahadornan mes ta nenga cu ta nan a cende tire na candela.
Ariën Rasmijn den combersacion cu trahadornan di Serlimar y representante di minister di Medio Ambiente


text:
Durante e bishita cu guia tin oportunidad di come y bebe loke cu e grupo mes ta trece cune (bao di e gazebo).
Cunucu di Chabelito
Descripcion
Si bo ta gusta bestia, anto un bishita na e cunucu di mucha sigur ta na su lugar. Na 1997 a habri na Santa Rosa “Cunucu di Chabelito” cu ta un proyecto conhunto di Santa Rosa y Departamento di Enseñansa. E cunucu ta sirbi como apoyo pa e programa di enseñansa di Departamento di Enseñansa, unda e muchanan por tin contacto directo cu bestia di cas, agricultura, cria di bestia y parha local.
Na un manera practico y den forma di wega e muchanan ta haya conocimento, pero tambe respet pa otro sernan bibo. E cunucu pa mucha ta funciona y ta cumpli cu un necesidad, aunke cu claramente a resulta cu e bishitanan ta mas tanto for di e punto di bista recreativo y no segun e meta di e cunucu. Scol, crèche y fundacion manera FAVI y famia ta bishita e cunucu regularmente. Klas di scol y otro gruponan por haci un cita pa un bishita cu guia na “Cunucu di Chabelito”.
Por combina esaki cu un bishita na e otro departamentonan di Santa Rosa. E docentenan por pidi informacion adelanta of por pidi un pakete di les relaciona cu e bestianan cu tin den e cunucu.
Unda pa pidi'e? / Mas informacion na
Santa Rosa (DLVV) - Seccion di Informacion y Educacion
Habri pa publico: Dialuna pa diabierna di 7.00 – 12.00 y di 13.00 – 16.00
Orario di caha: Dialuna pa diabierna di 7.30 – 12.00 y di 13.00 – 15.00
Fin di siman, dianan di fiesta y dianan di ATV ta cera pa publico
Kico mi tin di hiba cu mi?
Cuanto e ta costa?
Te cu proximo aviso gratis
Pa e pakete di les mester paga un deposito di Awg. 25,-. Ta debolbe e deposito ora cu debolbe e pakete completo di les cu a fia.
Cuanto tempo ta dura pa hay'e?
Depende di e planeamento, trabao, condicion di tempo y e peticionnan. Ta evita cu mas grupo ta riba e mesun ora na e mesun departamento.


text:
Playa Pabao – Directiva di Centro di Bario Playa Pabao ta participa na mayornan y muchanan di Playa Pabao y di Aruba en general cu tur cos ta cla pa nan Plan Vacacional 2014 cu e aña aki tin e tema mundial 2014. Nos plan vacacional ta cuminsa dialuna 7 di juli y ta termina diabierna 18 di juli y su orario ta mainta 8’or pa 12’or.
E programa ta hopi varia cu entre otro “community pool”, bishita na Parke Arikok y Yaburibari, pannabol, un mainta di informacion cu lo trata termento y hopi actividad mas tanto paden como pafo di centro. Nos plan vacacional ta pa muchanan di 4 pa 12 aña y ta costa 100 florin pa 2 siman cu ta inclui tur cos.
Pues muchanan lo ricibi mainta nan sandwich y juice. No ta permiti pa paga pa 1 siman. Mayornan por inscribi nan yiu(nan) tur dia na Centro di Bario Playa Pabao, mainta 9’or pa 12’or y trai merdia di 3’or pa 6’or. Pues inscribi bo yiu(nan) na tempo pasobra cuponan ta limita. Directiva di Centro di Bario Playa Pabao ta desea nos muchanan un dushi vakantie.


text:
BAN SIGUI COOPERA, CUIDA Y VACUNA CU E META PRINCIPAL PA NOS MUCHANAN NO WORDO PERHUDICA
Durante conferencia di Prensa di Gobierno di Aruba diabierna27 di augustus, Prome Minsiter Evelyn Wever-Croes a dunaun declaracion cortico riba su preocupacionnan pa cu e situacion di Covid na Aruba encurashando comunidad di Aruba henter pa sigui coopera, cuida y vacuna principalmentecu e meta pa nos muchanan no wordo perhudica.
“Un siman pasa, den e oranan aki tabata e momentonan mas critico pa nos den e di 4 ola di Corono Virus cu ta tambe mas critico pa nos den henter e pandemia di Covid. Awor despuesdi un siman mi mester bisa cu cosnan ta mustra poco mas trankil. Nos capacidad na hospital, nos a mira cu a bira poco mas amplio. Aruba a haña extra personal manera nos tabatabusca. Tur esakinan ta positivo pero lamentablemente nosCuido Intensivo ta keda yen y nos ta perdiendo bida tur dia y no uno uno y esey tin mi hopi preocupa.
Den e fin di siman aki mi lo kier pidi un y tur, porfabor, ban sigui cuida. Respeta e reglanan y medidanan cu tin. E no ta facil of agradabel pero e ta pa bo bon y di bo famia”.
Nos ta bay evalua tur e medidanan entre dialuna cu diamars. Diaranson, 1 di september scol ta habri y nos muchanan por bay scol bek. Esey ta nos meta principal aworaki, pa nosmuchanan no wordo perhudica. Pero pa nos muchanan por bay scol, nos mester nos adultonan pa coopera cu nos y cuida y sigui vacuna y asina nos hiba nos pais padilanti”, PromeMinister a expresa.


text:
Den cuadro di IMF Spring Meetings
Minister Xiomara Maduro a reuni cu IMF su Monetary and Capital Market Department
Maneho di debe tabata e tema principal
ORANJESTAD - E siman aki Minister Maduro ta atende e reunionnan di verano di Fondo Monetario Internacional, IMF Spring Meetings. Diamars e mandatario a reuni cu e 'Fiscal Affairs Department,' y diaranson a toca turno na un reunion cu IMF su 'Monetary and Capital Market Department.' E topicoprincipal cu a wordo trata ta e maneho di e debe di nos Pais.
Mester haci e debe manehabel y pagabel
Desde cu Gabinete Wever-Croes a sinta, e manehofinanciero tabata dirigi pa stop e crecemento di e debe nacional y traha pa haci e debe aki uno manehabel y pagabelpa nos Pais. IMF recientemente den su Article IV mission di Aruba a verifica cu e rumbo cu a scohe a brinda su frutonan. Gabinete Wever-Croes a logra frena e crecemento di debe y Aruba tabata bayendo den bon direccion. LastimamenteCOVID19 a trece cune cu Aruba, debi na e falta di un buffer financiero y debi na un crisis sin precedencia manera esun di COVID19, mester fia placa for di Hulanda creando un peso mas grandi di debe riba nos Pais. Pa e motibo aki y comoparti tambe di e condicionnan pa sigui haya fiansa di Hulanda, Gobierno ta 'reach out' na IMF pa asina por yuda Aruba yegana un plan con pa restructura y refinancia e debe di nos Pais.
Aruba no por fia placa di IMF
Ta bon pa informa cu Aruba mes como Pais den ReinoHulandes, no ta bin na remarca pa haya fiansa via IMF pa asina por refinancia e debenan existente. Esaki debi na e hecho cu Reino Hulandes mes ta un donor di IMF. Aruba normalmente ta cubri su necesidad financiero via e mercado di capital internacional, pero debi na e crisis di COVID19, Aruba ta depende awor di e fiansanan cu Hulanda ta brindando.
Ta pidi IMF yuda cu un plan pa maneha e debe
Cu e asistencia di IMF, Gobierno lo kier yega na un plan di 'Sostenibilidad di Debe' cu por contene e condicionnannecesario pa yuda Aruba maneha e debe grandi di nos Paisna un manera mas eficaz posibel, cu espacio pa inversionnannecesario na bienestar di Aruba su economia.


text:
DEN HAAG – Partidonan di koalishon VVD i PvdA ta aliviá ku e resultado di elekshon na Kòrsou. E miembronan di parlamento ta sali for di e punto di bista ku ‘polítiko korupto’no por forma gobièrnu.
Na Kòrsou MAN di Hensley Koeiman komo sorpresa a sali e ganadó, ku un diferensha di 400 voto ku MFK. Parlamentarionan tabata masha prekupá ku Gerrit Schotte (MFK) lo a bini na mando atrobe despues di e elekshonnan aki. E èks promé minister a spera un ganashi amplio. Pasobra el a apelá den un kaso di korupshon grandi, e por a partisipá na elekshon. Anteriormente a konden’é pa froude, labamentu di plaka i falsifikashon di dokumento. E miembronan di parlamento ta negativo tambe kontra e nobato Amparo dos Santos (KDNT)
Ta posibel ku ta bini un rekonteo
Den un promé reakshon Schotte a felisitá e partido ganadó, pero el a bisa si ku e ta bai pidi un rekonteo, pa motibu di e diferensha chikí. Esei ta remarkabel pasobra ainda mester presentá e resultado ofishal. Parlamentario André Bosman (VVD) ta sali for di e punto di bista ku no tabatin nada iregular. “Mi ta haña lástima sí ku no tabatin un un mishon di opservashon di elekshon. Lo mi tabata tin gana di a mira esaki sosodé.”
Speransa den MAN
Na Den Haag MAN sosial-demokrátiko ta konosí komo un partido konstruktivo, a sali for di un gira di informashon. Pa PvdA ta ‘eksepshonal’ ku ‘e partido ruman di ántes’ MAN a bira esun di mas grandi, Roelof van Laar ta bisa. Segun e miembro di parlamento e partido ta riba un rumbo nobo i bon, i no manera entre 2010 i 2012 ku nan a bai goberná ku MFK i PS. Último añanan e miembro di Tweede Kamer di SP Ronald van Raak kada bia tabata bini ku publikashonnan di opinion krítiko den medionan di komunikashon tokante Schotte, korupshon i e industria di guèmbel. E ta haña ku ta bon ku e parlamentarionan na Hulanda ta mete di e manera aki den polítika lokal na Kòrsou. “Naturalmente no ta ami ta disidí den e eskohonan polítiko di e isla. Pero tanten ku Kòrsou ta den Reino, mi ta ko-responsabel si pa bon gobernashon i pa mantenshon di e estado di derecho.”
Trata pobresa
E koalishon nobo mester hasi lihé ku e tratamentu di pobresa na Kòrsou, e asosiashon ku ta sali na interes di antiano OCaN ta bisa. Presidente Glenn Helberg, ku na nòmber di e organisashon ta intermediá ku gobièrnu hulandes, ta mira kon Yu di Kòrsou pober ta emigrá pa Hulanda. Hopi di nan segun e ta haña nan den problema, pasobra nan tin difikultat pa establesé òf kuminsá traha.
Outor John Samson


text:
Minister di Enseñansa y Deporte Endy Croes ta reuniendo cu e diferente departamento nan cu ta cay bao di su maneho. E reunionnan aki ta trata riba tereno di Enseñansa general.
E mandatario a reuni cu Sra. Ana Maria Proveyer y Sra. Sheila Maduro di Directie Onderwijs, unda cu a elabora riba nan trabao nan y con e situacion di enseñansa ta actualmente, segun un comunicado di gobierno. Mirando e desaroyo cu enseñansa a pasa den dje ultimo e mandatario a sinta scucha cu hopi atencion tur e puntonan cu a keda treci dilanti y principalmente prioridadnan pa cu Enseñansa.
Na e mes un momento e mandatario a trece su puntonan padilanti y e vision cu e tin pa mira enseñansa di Aruba. Tabata un bon reunion y ta cla pa traha pa trece trankilidad y progreso riba e tereno di Enseñansa na bienestar di cada docente, muchanan y hobennan.


text:
Laboratorio Familiar NV a haya un audit pa wordo certifica un biaha mas cu e ISO-15189
IL Laboratorio Familiar NV a haya un audit pa wordo certifica un biaha mas cu e ISO-15189 cu ta consecutivamente desde 2008.
Recientemente un team di specialista di ISO (International Organization for Standarization) a evalua detayadamente e maneho di tur e testnan cu ta procesa den Laboratorio Familiar usando e standard international di ISO-15189.
Rosa E. Villanueva, Ph.D. ta e Chief Executive Officer na Southwest Clinical Consulting Company desde 1989 a conduci e investigación, asesora pa Susan Orton cu ta certifica pa e American Board of Medical Laboratory Immunology (ABMLI), como ademas e ta un ASCP certified Medical Technologist (MT, ASCP). Nan a cuminsa cu e evaluacion di Laboratorio Familiar diadomingo dia 29 di november 2020 y a caba diabierna dia 4 di december 2020. E tabata un “audit” basta intensivo pero IL Laboratorio Familiar NV a logra haya e certificacion.
ISO ta un organisacion international pa Standarizacion independiente cu ta defeni e standard-nan cu tur laboratorio competente mester cumpli cune.
Den Mercado global mester tin standardnan poni pa sigui, pa mantene consistencia y calidad den industrianan y nacionnan.
E standarizacion Internacional aki ta yuda bo compania keda riba un nivel halto.
E “ISO certification” ta certifica cu un sistema di maneho, servicio, of documentacion di procedura tin e rekerimento di un standard y cu tin siguranza di calidad.
Basa riba e revision di e sistema di calidad y e aspecto tecnico di e laboratorio a conclui cu e Laboratorio Familiar na Aruba tin un structura fuerte y liderazgo cu ta enfoca riba servicio di calidad. Un area impresivo cual masha poco laboratorio ta logra den calibración di nan equipo axilar, un tarea cu mester ta hopi bon documenta y ehecuta door di hendenan experiencia y cualifica.
E expertonan a conclui cu Laboratorio Familiar tin personal tecnico y di maneho hopi clave y bon prepara, cu experencia di calidad y cualifica. ISO 15189:2012 ta rekeri pa monitor intensivamente y regularmente e team di calidad door di e Laboratorio Familiar cu ta sigura pa mantene e nivel halto di standard y di calidad di testmento.
En general Laboratorio Familiar ta bon organisa y ta traha pa excelencia. Nan ta realmente aplica e conceptonan di e standardnan di acreditacion ISO.
Palabra di pabien ta bai pa henter e staf y personal di Laboratorio Familiar y specialmente Irene van der Linde, e motor tras di e laboratorio aki cu a sa di gana su bon reputacion den e pueblo di Aruba


text:
Maximo Rufino Paula,
mihó konosí komo Max, a nasé dia 30 di yüli 1933.
Kasa for di aña 1963 ku Sunilda Paula-Pieternella i tata di Shannigan, Abigail y Shadforth. E ta abuelo di A’ishah, Shannigan y A’mir.
Max a práktika e deportenan di futból , vòlibòl i tènis.
Ku 14 aña Max tabata kiper di Atletiko Oriental di Mari Pampoen den B klase i despues kiper pa Sithoc. Max tabata un di e mihó kipernan di pariba di brug, e tabata konosí pa su kurashi.
Aki ta siguí Max su aktividatnan den deporte:
1963: Max a kuminsá praktiká vòlibòl den e ekipo maskulino di T.O.P. i tabata trein e ekipo femenino di T.O.P. ku kual el a bira kampion di Kòrsou na 1963.
Max ta para na kuna di e ekipo femenino di Montaña Valuas i tambe entrenador. Ku e ekipo aki e la titulá kampeon di kampeon klase A na 1963, promové pa klase superior i titulá Kampeon di Kòrsou na 1964, 1965, 1966.
1964: I tambe 1965 Max tabata entrenadó di e selekshon di vòlibòl femenino di Kòrsou/Antia i tabata forma parti di direktiva di NAVOBO.
1970: Max a drenta direktiva di S.O.V. Asiento i ta terminá komo presidente di klup na añanan 90.
1971: Max a drenta C.L.T.B. (Curaçao Lawn Tennis Bond), komo komisario hubenil y ta terminá komo Presidente den ana nan , durante su periodo den C. L. T. B., ela bishita tur torneo internashonal den área di Caribe y Centro America entre nan Weganan Centro Americano y Pan Americano, pa mas ku 20 aña ku delegashon nan hubenil i senior.
1972: Bou di guiá di Max e promé ekipo húbenil di Kòrsou a partisipá na Jitic (Juegos Infantil de Tenis Centro Américano y del Caribe).
1974: Max ta drenta den direktiva di Komité Olímpiko Antiano, kaminda e la biaha na diferente okashon komo chef di mishon (Cuba i Colombia) pa weganan Centro Americano.
Jitic (Juegos Infantil de Tenis Centro Américano y del Caribe) ta wòrdu organisá
pa promé biaha na Kòrsou bou di guia di Max.
1975: Max ta wòrdu eligí komo komisario den e promé NALTB, konsistiendo di Aruba, Boneiru i Kòrsou.
1975: Komo hefe di delegashon di tènis Max ta biaha pa Sürnam durante e di 10 weganan di Reino.
1975: Pa su desempeño den tènis, Max ta risibí un rekonosimentu di parti di C.S.F. (Curaçaose Sport Federatie).
1977: Max ta wòrdu elegí komo tesorero di N.A.O.C.
1978: Komo chef di mishon Max ta biaha pa Juegos Centro Américano y del Caribe na Medellín, Colombia.
1979: Max ta wòrdu eligí komo presidente di N.ATF i ta keda na e puesto aki te aña 1999, esta 20 aña. Durante e periodo ku Max a presidí NATF tabata tin torneo nan internashonal manera Kopa Malboro, “The Miller Tennis Tournament of Champions” y Triangle Tennis Tournament, kaminda hungadó nan lokal por a kompetí riba nivel internashonal.
1979: Max ta fungi un bes mas komo chef di mishon na Juegos Panaméricano na Cuba.
1981: Ta bolbe eligí Max komo tesorero di N. A. O. C.
1985: Max huntu ku Hilberto “Betto” Thomas, Max su sekretario pa bida, ku otronan a fundá Fundashon Kopa Iyo Pimentel y ta organisá e promé Kopa Iyo Pimintel
1988: NATF bou di direkshon di Max ta apliká pa bira ful miembro di T. F. (International Tennis Federation)
1990: Max ta risibí kondekorashon real komo “Ridder in de Orde van Oranje Nassau” pa su trabou deportivo i tambe komo profeshonal.
1994: Max ta keda eligí komo vice presidente di COTECC (Confederación de Tenis de Centro América y del Caribe).
1995: Max ta risibí plaka di mérito di C.S.F. komo dirigente atministrativo.
1997: NATF ta bira ful miembro di ITF despues di 10 aña ku a apliká.
1997 te ku 2001 miembro di NAOC un biaha mas.
1998: Bou di guia di Max, Kòrsou ta partisipá na e promé Davis Cup. Esaki ta e logro mas grandi ku un persona por logra pa su pais den tènis internashonal.
1999: Aki Max ta terminá su karera deportivo internashonal komo presidente di NATF i tambe komo miembro di direktiva di COTECC
2005: Max ta organisá e último Kopa Iyo Pimentel , kual torneo a wòrdu organisá pa 20 aña konsekutivo i alabes ta retirá for di organisashon nan deportivo aktivo.
Banda di tabata dirigente deportivo Max mes tabata un ferviente hungadó di tènis i a kompetí y práktika tènis te ku aña 2010 kaminda pa motibu di salú e la stòp di práktika e deporte.
Esaki ta Max, un hòmber impreshonante ku un karera deportivo aun más impreshonante.


text:
Oranjestad-DIMAS a reanuda servicio dialuna 15 di September 2014
Relaciona cu trabounan cu mester a haci pa soluciona den forma structural e problematica di holo desagradabel (riool) den e edificio nobo na Paardenbaaistraat 11 y siguiendo conseho di e team di inspeccion multi -disciplinario (SVB, DV, DTI y Brandweer), a tuma un decision pa interumpi servicio na nos clientenan den e siman di 8 te cu 12 di September.
DIMAS ta recorda tur cliente cu tawata tin cita confirma pa un dia den siman di dialuna 8 te cu diabierna 12 di september 2014 pa entrega di un peticion di permiso di estadia temporario na DIMAS, cu esaki a wordo cambia pa e siman di dialuna 15 te cu diabierna 19 di september 2014 na e mesun orario.
En corto:
Citanan di dia a ser cambia pa:
DIMAS ta pidi su clientenan disculpa pa tur inconveniencia cu e cambio menciona por a ocasiona.


text:
ORANJESTAD (AAN): Recientemente Minister di Enseñansa y Deporte, Endy Croes, a reuni cu director di Tele Aruba, sr. Giovanni Kock.
E reunion a bay den un ambiente ameno y a elabora riba diferente proyecto manera entre otro; un programa educativo di scol pa cas.
E meta di e proyecto ta pa trece lesnan general di tur materia den curriculo di cada nivel di scol na television den idiomanan Papiamento, Ingles, Hulandes y Spaño. Di e manera aki yuda enrikece e desaroyo di cada alumno di chikito te grandi. Tambe tin como meta pa yega den tur hogar, pa asina niun mucha/hoben/ adulto no keda atras.
Television Educativo ta un serie di programa cu lo wordo presenta tur dia cu diferente materia segun cada nivel di enseñansa. E lesnan lo wordo duna pa nos docentenan. E programa lo inicia na 2022 via di Tele Aruba.
Alabes a trata e posibilidad pa Tele Aruba transmiti e weganan di Grandes Ligas di nos astro Xander Bogaerts. “Esaki ainda ta un punto di negociacion”, e mandatario a enfatisa.
E maneho cu Ministerio di Enseñansa, lo aplica como compas den e proximo 4 añanan ta e “Sustainable Development Goal” number 4; calidad di enseñansa esaki lo dirigi nos maneho pa yega na solucionnan y mehoracion den enseñansa di nos pais.
Enseñansa ta un di e motornan di mas poderoso cu ta comproba cu ta garantisa desaroyo y sostenibilidad. Minister Endy Croes su deseo y empeño ta pa soluciona problematicanan mas tanto posibel, crea espacio pa trankilidad, paz y mehoracion den e tereno di Enseñansa.
https://diario.aw/categories/noticia/general/kier-introduci-un-programa-educativo-di-scol-pa-cas-na-television#sigProId87074575db


text:
Den Antilliaans Dagblad di dia 10 di aprel 2012 a sali un artíkulo tokante derecho humano na Kòrsou anto si gobièrnu ta antisipá riba esaki. Tambe mi ta saka for di e artíkulo akí ku Defensor Nashonal di Pueblo (Nationale Ombudsman) ku esun di Kòrsou ta bai traha huntu. Esaki ta mustra riba un inisiativa positivo, pero tin mas moveshon na Kòrsou. Ku muchu gustu mi ta bai menshoná algun ehèmpel, sin pretendé di ta kompleto.
Dia 15 di novèmber 2011 profèsòr Schrijver (di PvdA) a tene su diskurso inougural den Eerste Kamer tokante e proposishon di lei “Oprichting van het College voor de rechten van de mens” [Lantamentu di Konseho pa derecho humano] pa Reino Hulandes: Den esaki Kòrsou ta para prominentemente riba mapa. Koinsidensia? Apsolutamente!
Aktualmente Fondo Internashonal di Nashonnan Uní pa Yuda Mucha (Unicef) ta laga investigá kon ta pará ku derecho di mucha den partinan karibense di Reino Hulandes. Por konsiderá Unicef komo un órgano outorisá. Pronto lo bini resultado di e investigashon. For di 2012 posibilidat pa mucha pa sali na defensa di nan derechi a krese – derecho humano fundamental di pursi. Pasobra awor mucha mes por entregá keho serka UN Committee on the Rights of the Child si ta violá nan derechi. Mi no ta bai menshoná aworakí tur derechi di mucha, pero unu sí: mucha tin derechi riba airu limpi. Asina Deklarashon Tokante Derechi di Mucha ta preskribí. Riba e punto akí gobièrnu di Kòrsou tin un problema pues, pasobra gobièrnu tin ku mantené Isla, pero e ta laga di hasi esaki. Mientrastantu muchanan di skol ta víktima i aki un, dos luna nan tin ku hasi èksamen den holó shushi di Isla. SMOC a mustra hues vários biaha riba e echo akí den su defensanan. Kon hues di derecho atministrativo lo antisipá riba esaki? E ta bai warda un sentensia yen di despresio di Unicef tokante di derecho humano?
Drs. Arjan Linthorst (miembro di direktiva di SMOC)


text:
Pèrmit pa wega di azar
Kasinonan mester di un pèrmit di Entidat Públiko Boneiru pa bou di sierto kondishonnan eksplotá wega di azar den espasionan ku ta spesialmente destiná pa esei na hotèlnan. E pèrmit ta personal, no por traspas’é pa un otro hende. Kada kuartal e doño di pèrmit tin ku hasi deklarashon di e derecho di pèrmit di wega di azar. Tarifa di e derecho di pèrmit di wega di azar ta 1,5% di e suma bruto di entradanan di e doño di pèrmit. Mester paga e derecho di pèrmit di wega di azar pa mas tardá riba dia 15 despues di kada kuartal. Via email mester manda e deklarashon i komprobante di pago pa belasting-olb@bonairegov.com


text:
Fraccion di POR: ta pidi pa haya tur informacion presenta pa Minister Lopez Tromp ter inzage
Tambe pa tur minister ta presente den e di dos ronde di reunion
Lider di Fraccion di POR den Parlamento, Dellanire Maduro manda un carta pa Presidente di Parlamento pidiendo atencion pa dos punto cu mester haya atencion urgente.
Den e carta Maduro ta bisa cu durante e reunion publico di diabierna 31 di juli 2020 cu tabatin e topico di retiro di confiansa den Minister di Ordenansa Teritorial, Infrastructura y Medio Ambiente, drs. Marisol Lopez-Tromp, a bin cu diferente ponencia y acusacionnan na conocemento di Parlamento. Ta trata di informacion cu por wordo considera di sumo gravedad, cu tabata un sorpresa pa parlamentarionan di Fraccion di POR y cu lo tin influencia riba integridad den gobernacion.
E ta indica cu por a comprende for di Minister Lopez-Tromp cu el a comparti e informacion aki (total of parcialmente) cu Prome Minister Evelyn Wever-Croes y como tal, como Lider di Fraccion di POR den Parlamento, lo desea pa Señor Presidente manda e peticion na Prome Minister Wever-Croes pa mas tarda diaranson 05 di augustus 2020 pone e informacion aki ter inzage di miembronan di Parlamento y den Parlamento di Aruba.
Dellanire Maduro y Alan Howell ta considera importante pa haya e documentonan/informacion aki mas pronto posibel pa asina por studia y analice profundamente y tin un base asina pa por saca conclusionnan riba e acusacionnan presenta pa Minister Lopez-Tromp y su efectonan
E otro punto cu lider di Fraccion di POR a presenta den e carta ta un peticion na Señor Presidente pa pidi Prome Minister Wever-Croes pa durante tratamento di e segundo ronde di e reunion publico riba e topico di retiro di confiansa den Minister Marisol Lopez-Tromp, tur minister di Gabinete Wever-Croes por ta presente den sala di Parlamento pa asina por haya e claridad necesario riba varios punto di importancia pa Pais Aruba.
E peticion aki ta bin mirando cu e mandatario di Infrastructura tabatin cierto declaracionnan contra algun di su coleganan minister y ta importante pa nan por ta presente y scucha nan banda di medaya.
Fraccion di POR ta lamenta cu ta te aworaki tur e informacionnan aki a wordo presenta na parlamentarionan y un biaha mas ta remarca cu ta importante pa trece claridad riba tur e puntonan presenta pa Minister Marisol Lopez-Tromp y tambe pa esunnan cu el a indica cu lo presenta den e di dos ronde y cada minister mester para responsabel pa nan actonan.


text:
Jesy Nelson di Little Mix a bisa cu e tabata sinti manera un robot, y el a afirma cu nunca el a spera cu e lo tuma un tempo liber pa e por descansa, pero awo el a dicidi di sali fo’i e banda. Dialuna siman pasa, Jesy a dicidi di sali fo’i e grupo Little Mix. E cantante tabata den e grupo pa nuebe aña y el a sali pa e por focus riba su salud mental. Tambe el a papia tocante e presionnan cu el a sinti ora e tabata parti di e banda Little Mix.
Jesy ta relata con un biaha e mester a wordo inyecta cu calmante pa dolor cincuenta biaha pa e por a presenta riba stage cu e banda. Den dos di e autobiografianan di Little Mix, e cantante ta papia di e situacionnan aki. Den e autobiografia Our World na 2016, por lesa con el a logra presenta na Merca durante e show America’s Got Talent, a pesar cu e tabatin hopi dolor. E ta splica cu riba e dia ey, e tabatin un lesion na su schouder, cu e no por a ni move, sintiendo cu e tabata den agonia, gritando. Un parti di e show tabata cu e mester a bula fo’i stage, pero e no a kere cu e lo por a hacie.
E tabata un presentacion na TV hopi grandi pa nan, y tabata e rason dicon nan a bula bay Merca, p’esey el a sinti cu e tabata obliga di cumpli, ‘no matter what’. Jesy ta conta cu e mester a bay doctor pa ricibi cincuenta inyeccion na su schouder, paso e tabata den asina hopi dolor cu e tabata yora. Diabierna ultimo Jesy a publica su prome post riba instagram desde cu el a anuncia cu e lo sali for di Little Mix. Den e post e ta bisa cu e apoyo cu el a haya di su fans, a pone bira hopi emocional. Jesy a skirbi: “Mi kier gradici tur di boso cu a mustra mi tanto amor y apoyo durante e ultimo dianan aki, un par di boso mensahenan a pone mi bira hopi emocional, mi ta aprecia hopi, mi ta stima boso tur”.


text:
Kuestionario: Kiko ta importante pa mi?
Ku e lista di pregunta aki, e Ombudsman pa mucha ta yuda bo determiná kiko ta importante pa bo. I si abo i e adultonan ku ta tuma un desishon tokante bo a pensa riba tur kos. Kontestando e preguntanan aki bou tur kos ku ta importante pa bo ta sali huntu. Usa e resúmen aki por ehèmpel pa un kombersashon kaminda ta tuma un desishon tokante bo. E kontestanan riba e siguiente preguntanan ta yuda bo pa konta bo relato mas kla ainda.
Esaki ami ta i esaki ta hasi ami spesial!
(Deskribí aki entre otro bo nòmber, bo edat, di unda bo ta i tur kos ku otro hende mester sa tokante abo)
E kosnan akí ta esnan ku ami ta haña mas importante den mi bida i mashá importante pa e desishon akí
(Por ehèmpel: mi por biba serka mi mayornan (di kriansa), mi por hasi kos dibertido ku mi amigunan, mi por bai un skol ku ta pas ku mi, tin dòkter ku mi konosé den mi bario kaminda mi por bai òf ku mi bestia di kas por keda serka mi)
Esaki ta e personanan di más importante den mi bida
(Esakinan por ta hende importante manera bo mayornan (di kriansa), bo ruman, un amigu òf amiga)
Esaki ta loke mi tin mester pa sinti mi seif i aki nan por kuida mi mihó
(Kiko abo tin mester pa bo no sinti miedu ku tin pleitamentu, agreshon òf abusu anto ku tin hende ku stima bo i ta kuida bo)
Esaki ta loke mi ta haña difísil den mi bida
(Deskribí si tin kos malu òf fastioso ku a pasa den bo bida, un situashon kompliká ku bo ta haña bo den dje òf tin otro kos ku no ta bai fásil den bo bida)
Asina mi ta sinti mi na e momentu akí
(Pensa riba kosnan manera si bo ta sinti bo bon tokante ken abo ta, si bo ta risibí bon guia òf tratamentu na momentu ku ta bai ménos bon ku bo)
Esaki ta loke mi tin mester pa mi salú i pa bon kuido médiko
(Por ehèmpel ku bo por bai dòkter ora tin mester)
Esaki ta e lugá kamida mi ta bai skol, kaminda mi ta gusta siña i ku ta pas ku mi
(Aworaki bo ta bai skol òf bo ta studia algu ku ta pas ku bo? Bo ta haña ku ta seif na bo skol òf kaminda bo ta studia? Kiko abo ta gusta studia? Anto kiko abo tin mester?)
Bo mes kuminsá traha numa!
Download Kuestionario: Kiko ta importante pa mi? - vershon di prent (PDF, 118 kb)
Bo tin duda òf bo mester di yudansa?
E Ombudsman pa mucha gustosamente ta pensa huntu ku bo. Yama +31 70 8506 995, mail ombudswerk@dekinderombudsman.nl òf bai dekinderombudsman.nl


text:
Kralendijk- E kabinete hulandes, pa ta mas eksakto minister Cora van Nieuwenhuizen di Infrastruktura i Maneho di Awa (I&W), tin mas ku dos aña ta birando chanchan riba e asuntu di prèisnan mas pagabel pa buelonan entre e islanan ABC, i entre e islanan di St. Maarten, St. Eustatius i Saba.
Na aña 2018 kaba, e kompania di konsùltent SEO a konstatá ku e merkado di buelo entre e islanan ta un merkado imperfekto i ku tiki moveshon. Esaki, segun SEO, ta kondusi na un situashon instabil i unu ku prèisnan haltu.
Basá riba e konklushonnnan di entre otro SEO, a enkargá un komishon miksto di e islanan i Hulanda, bou di liderazgo di eks direktor di KLM, Peter Hartman, pa bini ku rekomendashon konkreto kon pa yega na mas stabilidat i prèisnan mas abou pa biahamentu entre e islanan.
Supsidio
Hartman ku su tim, ku tabata tin partisipashon di Boneiru tambe aden, den persona di Elvis Tjin Asjoe i gezaghèber Edison Rijna a kompilá un rapòrt ku tabata konsehá pa su supsidiá pasashi pa residente di entre otro Boneiru, St. Eustatius i Saba, o sea e islanan BES.
Aunke ku Hulanda no tin masha gana pa asumí e responsabilidat ei, por konsiderá transporte públiko, entre otro buelo entre e islananan un obligashon di parti di Hulanda, meskos ku ta e kaso por ehèmpel ku e sistema di trèin na Hulanda.
A pesar di e echo ku e rekomendashonan ta hopi konkreto, e minister no a move un dede pa realisá rekomendashonnan di komishon Hartman.
“Van Nieuwenhuizen no tin mashá interes den e islanan Karibense, meskos ku ta e kaso ku hinter VVD”, asina un hende yegá na e materia a splika AworBonaire. E situashon a empeorá na momento ku e direktorado di Aviashon na Hulanda a haña un direktor nobo, i e direktor anterior Rob Huyser a tuma un enkargo na otro ministerio.
Kolegio Ehekutivo
Lastimamente, di parti di Konseho Ehekutivo, ni di parti di Konseho Insular, ultimamente a papiando mashá riba e asunto di prèis di pasashi haltu. Tin mas ku un aña ku no ta tende nada di e materia aki na Boneiru. E no ta parse di ta mashá haltu riba agènda di nos mandatarionan, mientras ku e prèisnan a sigui haltu i esaki lo bira pió.
Asina aeropuerto di Kòrsou ta insití pa hisa ‘airport tax’ kada biaha ku tin un oportunidat pa esaki. E situashon di Covid, ku gastunan adishonal i un situashon finansiero pa e aerolíneanan ku ta ehekutá buelo entre nos islanan, no ta duna espasio pa baha prèis. De hecho, ta subi lo mester subi prèis, pero tin miedo ku esaki lo afektá ainda mas e gana di biaha entre e islanan. Esaki atrobe lo tin un impakto negativo riba e mesun aerolíneanan ku ta bringando pa tene kabes riba awa.
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki


text:
Minister di Finansa, su ekselensia Kenneth Gijbertha pa medio di esaki ta komuniká ku denter di poko tempu Stichting Gaming Control Board lo ser nombrá supervisor uniforme di weganan di azar na Kòrsou.
E supervishon ku GCB lo realisá, ta regardá tur wega di azar ku ta ofresé na òf for di Kòrsou i lo wòrdu ehekutá di forma uniforme riba tur sektor di wega di azar. Supervishon ta trata kumplimentu di tur lèi i regulashon ku tin relashon ku weganan di azar, ofresé na i for di Kòrsou, riba esnan ku ta ofresé i partisipantenan, inkluyendo lèi i regulashon pa evitá i kombatí labamentu di plaka, finansiamentu di terorismo i proliferashon.
Tambe lo hasi uso di e supervishon uniforme aki, pa kombatí weganan di azar ilegal. Esnan ku ta ofresé weganan di azar ilegal ta forma un menasa pa komunidat ya komo e ofresementu no kontrolá ta engrandesé e riesgo di adikshon na guèmbelmentu. Tambe ta asina ku esnan ku ta ofresé weganan di azar ilegal no ta kontribuí na e asina yamá landskas. Esaki pa motibu ku nan no ta paga derechinan di pèrmit òf impuesto riba e entradanan atkerí di manera ilegal aki i nan ta forma kompetensha deshonesto pa esnan ku ta ofresé esaki di manera legal.
Pago di premio no ta garantisá na momentu di partisipá na weganan di azar ilegal, loke ta perhudiká partisipantenan i ta hasi daño na imágen internashonal di Kòrsou. Komo ku no tin kontròl, weganan di azar ilegal ademas ta fomentá práktikanan di labamentu di plaka, terorismo i proliferashon. Ta fèrwagt ku nombramentu di GCB komo supervisor uniforme riba weganan di azar na alto grado lo ta efektivo den protekshon di sosiedat di Kòrsou kontra konsekuenshanan negativo di weganan di azar.
Minister di Finansa,
K. Gijsbertha


text:
Di nace na sirbishi di videoconferencia i grupo manera Som, Skype i Youtube a kòrtá sin anunsio i di forma gratis.
Di bien pa desabilidat e página intermediá ku publica, autor di loke kortiku mester ta registro. E sita un direccion di un URL kòrta un URL largu no anuncia. E tipo di direccion ta 301.
E usuario registrá e por editá elke i ta wak e estadístika di tráfiko.
Ta mustra un página intermediate si e loke kortiku a krea pa un autor no ta skirbí.
E página intermediate mustra un URL spesífiko i un konseho na bastante pa evitá e opreshon, e phishing i di preparacion di vírus.
Ta prohibí abreviá di nace na pagina ib legale, sitionan pa adulto, sitionan farmacéuticos, som den kualke forma.
E miembresia ta gradua na universidat, kolegio, agensia gubernamental, organisacion sin lat di lucro. Na nan, di contamento di elke a realisá sin anunsio i di forma gratis.


text:
Defensa a konstatá kontagio bou di su mes rangonan na Kòrsou. E organisashon direktamente a tuma akshon i a pone personal ku kehonan relatá na COVID, òf ku un test positivo di PCR, den isolashon. Asina e sobrá di e personal por sigui ehersé nan tarea mas tantu ku ta posibel.
Defensa mas tantu ku ta posibel ta tuma e medidanan di RIVM den konsiderashon i den kaso di duda (of keho), koleganan ta keda poné den isolashon preventivo of karentena. Ounke ku Defensa, kaminda por, ta mantené su mes na e medidanan di prevenshon, den e tipo di trabou komo Militar no ta semper posibel pa kumpli ku e guia aki.
Pensa den direkshon di trabounan den espasionan krap, tal manera espasionan di makinaria, un kushina na bordo di un barku, of na momentu ku bo mester drumi huntu ku mas persona den un tènt.
No opstante e medidanan no por eksluí un kontagio ku COVID-19.
Defensa ta tuma kontagio hopi na serio. Ta pa e motibu ei Komandante di Forsanan Naval den Region Karibe a disidí pa pone e (supuesto) militarnan kontagiá na Korsou den isolashon i pa tèst nan, pero inkluso personal ku un riesgo haltu, posiblemente pa medio di un fuente di kontakto, ta ser poné den karentena. Pa medio di ehekushon na un forma korekto di e periodo di isolashon of karentena, ta posibel pa ubiká e Militarnan operashonalmente mas pronto ku ta posibel despues i di un forma sigur.


text: ORANJESTAD-Den su afan di mehora futbol Arubano, Arubaanse Voetbalbond a continua e siman aki cu e preparativonan di e plan strategico. Manera cu a wordo informa dos siman pasa, cu tres representante di FIFA tawata di bishita na Aruba, pa duna un workshop na e miembronan ehecutivo di AVB como tambe algun di su stakeholders. Esaki riba iniciativa di AVB mes. E workshop aki a wordo duna entre otro door di Aruba su propio yui di tera, cu ta señor Gregory Engebrecht, kende ta ocupa e puesto di FIFA Development Manager – Americas, señora Angenie Kanhai, cu ta ocupa e puesto di FIFA Development Officer – North West Caribbean y señor Gerard Nijkamp, cu ta un FIFA technical consultant y Johan van Geijn, Coordinator International CSR Projects | WorldCoaches. Dicho workshop a yuda enormemente, ya cu tur e miembronan ehecutivo di AVB tin un idea mas claro di ‘unda nan ta para’ na e momento aki como tambe unda cu nan ta desea di ta aki un par di aña. Riba e ultimo dia di dicho workshop, e personal di FIFA y KNVB presente, den consulta cu President di AVB Ing. Richard Dijkhoff y Secretario Generaal, señor Randolph Lacle, a apunta miembro ehecutivo di AVB, señor Lysander Besselink como Project Manager, pa e projecto aki cu ta e plan strategico. E tarea dificil di e proyect manager lo ensera tanto e supervision como tambe preparacion di e plan strategico, cual tin tareanan individual cu ta mara na fechanan cu esaki mester keda cla y presenta na e development officer di FIFA, esta señora Angenie Kanhai, cu ta encarga cu e supervision general. Den henter e proceso aki, tur miembro ehecutivo y tambe stakeholders lo hunga un rol grandi, teniendo na cuenta cu nan opinion ta di sumo importancia pa e federacion Arubano. Pesey mes, durante e siman aki, miembronan ehecutivo di AVB a reuni cu otro, pa termina cu algun punto di atencion di henter e plan strategico menciona. Esaki a ensera entre otro e revision di e asina yama, ‘stakeholder analysis’, ‘vision – mision and values’, ‘strategic goals’ y tambe ‘objectives for each goals’. Pesey mes miembronan ehecutivo ta di opinion, cu tur loke cu a y ta wordo haci na e momentonan aki, ta un muestra cu Arubaanse Voetbalbond realmente ta na bienestar y interes pa cu mehoracion di futbol Arubano.


text:
ORANJESTAD, 08 september 2020 Segun resumen di awe por tuma nota cu 49 persona mas a recupera, tin 107 caso nobo di Covid-19 di cual tur ta residente, total di activonan awo ta 1281, total di testnan haci ayera ta 505, caso di fayecimento relaciona Covid-19 ta 15.
Hospital ta informa cu tin un total di 40 persona interna di cual 11 ta den cuido intensivo y 29 ta isola riba piso general.
Hospital tin e posibilidad pa aumenta su capasidad di cuido intensivo te na 21 unidad y riba piso general por duna cuido na 60 persona Covid-19 positivo.
Te na e momento aki Hospital tin capacidad suficiente pa duna e cuido nesesario na es cu tin mester di dje, pero no mester descarta cu mas hende por wordo interna.
P'esey ta importante pa comunidad haci lo maximo posibel pa proteha nan mes na tur momento. Sigui e consehonan duna y na prome indicacion di cualkier sintoma tuma contacto cu dokter di cas pa por haci un test. Ta imposibel pa observa kende tin e virus den un fase unda ainda no tin sintoma, p'esey ta importante pa nos proteha nos mes na tur momento y contra tur persona.
E uzo di tapa boca, distanciamento social y higiena di man ta keda e metodonan esencial pa preveni e transmicion di e virus.